text:
14 di aprel 2020
FAQ SOAW Labor – Sr. Gijsbertha
1 Mi a pèrdè trabou durante di COVID-19, unda mi mester registrá?
Esaki por registrá via e number 434030 i einan na lo dirihibo si bo a pèrdè trabou i bo mester di ayudo. Einan bo ta haña tur infomashon sobrá ku bo tin mester.
2 Mi tabata buskando trabou pa algun luna promé ku COVID-19, mi tambe ta bai haña sosten aworaki? – Tene na kuenta ku hende kapasitá NO por haña onderstant.
Un hende ku promé ku 15 mart a pèrdè su trabou lo haña un sostén den forma di un bòn di kuminda. Tur persona ku a pèrdè trabou pa motibu di COVID-19 dus despues di 15 mart, tur ta haña un sosten di Naf. 1000 pa luna sin importá e tipo di trabou ku bo tabatin basta ku bo no tabata kobra ònderstant kaba. E ora ei tin un otro tipo di areglo.
3 Mi tin algun trahadó i nos kompania no tin entrada mas aworaki.
A) Mi por manda trahadó kas ku vakansi sin pago?
Ta pidi dunadonan trabou pa warda un ratu ku esaki mirando ku nan tambe por hasi un petishon pa bin na remarke pa haña sosten di e Noodfonds. Mester bin ku e sifrannan si pa proba ku bo a hiba pèdida pa bin na remarke. Pronto lo tin mas informashon tokante di esaki.
B) Mi por manda trahadó kas ku fakansi obligatorio, ku òf sin pago?
Normal si. Pero pa motibu di e medidanan di COVID-19 ku gobièrnu atuma na e momentunan aki nos leinan no ta permiti dunadó di trabounan unilateralmente hasi kambionan den kondishonnan di trabou di nan trahadornan. E dos partidonan por yega na un konvenio ku mester ta redelijk i billijk pa e trahador. Pero no por ta asina ku ku Gobiernu a pidi pa Keda Kas i e trahador mester sufri konsekuensha di esaki.
C) Mi por pidi pèrmit pa kita algun trahadó for di trabou? Ki ora si
Depende e sirkunstanshanan ku e kompania taden. COVID-19 ta influenshá tur hende, tin sektornan vital ku si por traha, Ora mester kita persona for di trabou por aserká SOAW pero mester wak si tin otro opshon promé, manera redukshon di ora di trabou i despues kita e hende. Pero mirando ku gobièrnu ta bai bin ku medidanan netamente pa tene hend na trabou ta sugerí pa warda riba esaki.
4 Mi tabata den eksterior i mester a bai kuarentena ora mi a yega bèk Kòrsou. Ken ta pagami e dianan ei? Ta hasi diferensha ku ta hende den vaste dienst, hende ku ta traha parttime / 0-uren?
Irespekto ku ta vaste dienst of nò, ora gobiernu bin ku un dekreto kaminda ta stipulá ku mester bai den kuarentena esaki ta obligatorio. Pasobra ke evitá ku e viro ta plama na Kòrsou.Segun lei na momentu ku gobièrnu bin ku dekreto asina, e dunadó di trabou mester paga e dianan ei. E relashon di trabou ku tin entre e partidonan ta pone ku e ta konta pa tur trahador meskos sea k uta den vaste dienst of part time/0-uren.
5 Mi doño di trabou a mandami firma un karta ku ta baha mi oranan plùs pago mensual. Kiko mi mester hasi?
Si bo ta di akuerdo pa boso dos yega na un akuerdo esei por. Pero segun lei unilateralmente un doño di trabou NO por kambia e kondishonan di trabou i sigur no salario, oranan ku mester traha of dianan di vakashon. Esaki por solamente ku konsentimentu di e trahadó.Pues ta si bo ta di akuerdo so esaki por sosodé.
6 Mi ta dunadó di trabou i mi tin un tim di 10 hende trahando. Kon ta e mihó manera pami yuda tur mi trahadónan i mi mes tambe? Mi no tin entrada sufisiente pa sigui paga salario.
Mester ten kuenta ku awor den aprel lo tin e problemanan aki i lo tabata mihó ku tur dunadó di trabou tatin un reserva pa e periodo pa e por kubri e dianan ku tur hende mester keda kas. Pero si un kompania por proba ku ela hiba pèrdida di tal sistema ku e ku e no por paga su trahadornan nan, por hasi un apelashon riba e Noodfonds. Por subi belastingdienst.cw pa mas informashon. Tin un skala di medida pa kumpli ku e kompanianan kaba. Pero ta importante pa tuma nota di e informashonnan aki tambe pasobra esaki ta loke por hasi uso di dje promé ku tuma e desishon pa retirá hende for di trabou.
7 Mi ta traha a base di ‘no work – no pay’. Kiko ta mi derechonan aworaki? Mi por haña sostén?
Depende di e struktura di kontrakt. Si e trahado por proba ku ku e no tin entrada mas i e doño di trabou ku mester ta será tampoco no tin entrada, nan tur dos por bin na rekarke pa haña sosten di e Noodfonds.
8 Mi mi doño di trabou a disidí ku e ta kita un porsentahe for di salaris di mart, sin pidi pèrmit pa hasi esei. E tabatin mag di hasi esaki?
No. Niun kompania tin e derechi di kita for di sueldo òf dianan di trabou pasobra na momento ku gobièrnu a deklará e medidanan ya e payroll di luna di mart mester tabata kla kaba dus tur hende tin derechi riba nan salario.
9 Mi a pèrdè trabou nèt na fin di febrüari. Mi tambe por haña sosten di Gobièrnu?
Si. E tambe ta vulnerabel i por bin na remarke pa un tipo di sosten di gobièrnu. E no ta mesun kos ku personanan ku a pèrdè nan trabou después di 15 di mart.
10 Mi tin un kompania chikí ku algun trahadó den “vaste dienst”. Kiko mi mester hasi pa mi por apliká pa e sosten di 20%-80%?
Ta bai bin un Noodfonds. Por hasi aplikashon pa e bin na remarke pa esaki, ku lo kubri 80% di loke mester paga e trahador pa asina e no ta nesesario pa kita hende for di trabou.
11 Kon un dunadó di trabou mester atendé ku empleado ku kontrakt vigente di 6 luna?
A) Por terminá ku e kontrakt sin ku su fecha di vensementu a yega, mirando ku no tin trabou ni entrada aktualmente?
Nò. E dunado di trabou mester respetá e kontrato ku ela sera.pero ta dependé di kantidat di luna ku e ta den servicio. Si ta den periodo di proeftijjd si esaki ta posibel pero den e situashon di COVID-19 e Noodfonds tei pa tantu e trahadó komo e dunadó di trabou. Por yama SOAW na 4340300 pa guía i sosten.
B) Kon ta hasi esaki ku empleado ku aktualmente ta den periodo di prueba?
E dunadó di trabou por terminá e kotrakt.
12 Nos tin un kompania ku mester a sera paso e no ta vital. Tur trahadó ta den ‘vaste dienst’, pero a buta nan ku ‘verplichte vakantie’ pa 2 siman, esaki ta korekto segun lei?
Nò. Esaki no ta korekto. Un trahador según lei tin por di mantené su salario, i su dianan di vakashon. E dunador di trabou tabata muchu lihé ku su desishon pa manda tur hende ku vakashon. E mester tin pasenshi. E Noodfonds tan a kaminda i por hasi uso di di esaki..
13 Nos tin un kompania ku mester a sera paso e no ta vital. Dado kaso e medida di ‘Shelter in Place’ keda ekstendé pa mas ku 2 siman, e kompania no por paga salario fin di luna, kiko e mester hasi legalmente?
E mester hasi un petishon e ora ei na SOAW. Tin hurisprudensia riba kiko un temporada kòrtiku kemen. E por enserá di 2 dia te ku 6 siman. E trahador i e dunadó di trabou menster drenta dialogo i hasi palabrashonnan ku ta billijk i redelijk. Ta unilateralmente e dunadó di trabou no mag kambia e derechinan di e trahadó.
14 Mi a traha dianan di fiesta i tambe overtime, pero mi no a haña esakinan pagá fin di luna ei. Esaki por?
Nò. Bo mester haña pago kompleto esei ta konta tambe pa otro kosnan ku mester paga of spar. E dunaó di trabou no por kambia kosnan unilateralmente mirando ku nos ta den e period di medidanan di COVID-19.
15 Mi tin trabou fiho, mi mester haña pago pa e dos simannan aki di ‘Shelter in Place’ ku mi mester keda kas obligatoriamente?
Sí. No ta falta e di e trahadó pasobra ta gobièrnu a bin ku e medidanan. Según lei e dunaó di trabou mester paga. Si esaki no ta posibel, e trahadó por hasi un apelashon riba e Noodfonds.
16 Mi a komprondé ku un doño di trabou por yega na un areglo ku bo pa redusí bo salario. Esaki ta korekto i bo doño di trabou mester pidi pèrmit serka SOAW pa esaki?
Si. Según lei un dunadó di trabou no por kambia kos unilateralmente na e kondishonnan di trabou. Sí, e por hasi kambio pero solamente den konsulta ku e trahadó. E e dos partidonan mester yega na un palabrashon ku tur dos ta bai di akuerdo. Asina ei so e no no tin mester di bai SOAW. Pero Semper en kuando ku loke a kumbiní ta redelijk i billijk.
17 Si mi tin trabou fiho i mi mènèdjer/doño di trabou bèl mi i splikami ku pasobra no tin produkshon e luna aki, nan a disidí ku ta 60% di e salario so por paga. Despues di splika esaki na telefon, nan ta manda un karta pa firma pa bai di akuerdo. Esaki por?
Nò. Un doño di trabou NO por disidí unilateralmente na hasi kambio den kondishonnan di trabou. Solamente si tur dos partido a yega na algu ku nan tur dos ta di akuerdo ku ne por hasi kambio. I si tin duda si loke un doño di trabou proponé ta rasonabel i hustu,(redelijk en billijk) semper por tuma kontakto ku SOAW.
18 Mi ta laborá via di uitzendbureau pa Limpiesa Na Skolnan. Dia 30 di mart nan a bèl bisa nos ku no mester bai traha e 2 siman nan aki i e ta bira No Work-No Pay. Mi ke sa kiko ta nos derechi i unda nos mester bai.
Nò. Un doño di trabou no por disidí unilateralmente di kambia e kondishonnan di trabou. Hecho ta ku e uitzendbureau i e skol tin un konvenio. Dus pa esakinan gobièrnu a instituí e Noodfondfonds kual nan por hasi uso di dje alomenos ku nan por proba di a sufri konsekuenshanan finansiero dor di e medidanan. Ya e ora ei no tin mester di kita niun hende for di trabou kual ta e meta di Gobiernu.
19 Mi ta traha pa un kompania den turísmo i mi tin un kontrakt di ‘0-uren’. Kiko ami mester hasi, kon mi por haña yudansa?
Esaki si ta un situashon fèrfelu tantu pa e trahadó komo e doño di trabou. Espesialmente HORECA a sufri daño dor di e medidanan di gobièrnu. Aki mester usa un tiki kreatividat pa evitá di kita hende for di trabou. Un ehèmpel ta ku por probechá e temporada ku ta será pa hasi onderhoud. Pues portá ku por hasi otro tipo di trabounan pa tanten asina ta evitá ku hende ta pèrdè trabou.
20 Mirando ku e Komunikado Interno di Hucor Holding a salí pa tur hende lesa, Sr. Gijsbertha lo por duna komentario i ekspertisio riba e manera di atendé ku trahadó aki? Meskos pa trahadónan di Dreams/Sunscape.
Tipo di kartanan asinaki no ta akseptabel. Un donño di trabou no por disidí unilateralmente pa kambia kondishonnan di trabou. Esaki mester sosdé konhuntamente ku e trahadornan. E kartanan aki no tin niun balides. Tin trahadornan ku sea pa ignoransha of dor di preshon ta firma e kartanan aki, anto tampoko no por pone preshon riba trahador pa e firma nada. Si e doño di trabou ke hasi un petishon nan por aserka SOAW. Pasobra SOAW ta atendé ku tei tantu pa e trahador komo e doño di trabou.
21 Mi trabou ta hasi un retenshon di mi salario pa deurwaarder. Den e situashon aki kaminda dor ku mi no ta traha mi ta kobra ménos, por para esaki i mi por haña mi sèn bèk? Kon SOAW por intermediá den kaso di deurwaarder ku ta retené salaris?
Esaki ta mas difísil dor ku e doño di trabou ta inhoudingsplichtige i pa lei e mester retené i traspasá pa e instansha ku e tin ku bai. Esei kemen ku fin di mart e mester a kumpli ku lei. Ta mihó pa aserka e deurwaarder i wak den kua arreglo por drenta sigur mirando e arreglo ku bankonan a drenta ku gobièrnu i wak si e por duna dispensashon. Loke naturalmente no por ta, ku ta pidi e doño di trabou e sèn bèk pasobra ya ela traspasé kaba. Loke tampoco no por, ta ku e doño di trabou ta retené pero no ta traspasá e montante pa e partido en kuestion.
22 Mi ta un persona ku ta kue e djòp/lora man, ki tipo di sosten ami por haña den e periodo aki i unda mi mester registrá?
E personanan aki tambe por registrá. Bo por haña sosten di SOAW. Por yama na 4340300 òf por registrá via soaw.mobi. Pasobra tur hende ku ta kue djòp pero no ta hañando ònderstant por haña sosten di SOAW via di e Noodfonds.
23 Mi tin un trabou fiho i banda di esei mi ta kue djòp riba mi mes. Aworaki mi no por kue djòp mas pero mi trabou ta pagami normal. Mi ta bini na remarke pa sosten di Gobièrnu?
Si bo no a pèrdè bo trabou fiho esaki ta nifiká ku bo tin entrada. Si t’asina ku dor ku bo entrada adishonal a kai afó bo entrada ta menos pero bo tin un entrada. E focus di gobièrnu ta pa yuda esan mas vulnerabel dus e hendenan ku a pèrdè trabou.
24 Mi ta traha na un lugá finansiero i nan ke paga nos solamente 50% pa e luna di aprel. Esaki ta posibel?
Nò. Un doño di trabou no por disidí ubnilateralmente pa kambia kondishonnan di trabou. Tambe tasina ku durante di un period kortiku tur kondishonnan di trabou ta keda igual Tin hurisprudensia tokante di e periodo. Solamente den konsulta ku e trahadó por yega na un konvenio ku ta rasonable i hustu. Den e kaso aki 50% no ta rasonabel I hustu.
25 Mi pregunta ta lo sigiente: Mi ta traha pa un kompania di hijskranen. Dia 17 di mart nos tabatin un meeting en kuanto di situashon di COVID-19 aki, kaminda ku mi doño di trabou a indiká ku e por segurá 3 luna mas di salaris. Djaweps siman pasá mi ta haña un yamada di dje, kaminda e ta bini ku un propuesta pa fin di aprel aki nan retené 25% di salario di tur trahadó. Mi tin e siguiente preguntanan:
A) Esaki tin mag? Paso te ainda ami no a haña niun uitstel van betaling pa ku mi debernan di fin di luna.
Den e kaso aki e propuesta di e doño di trabou no ta inhustu. Zowieso e mester hasi palabrashon ku e trahadornan pasobra tur kondishon di trabou ta keda igual i no por imponé nada riba nan.
B) Ken lo por kalkulá pami kuantu e salaris ta bira si mi pèrdè e 25% aki for di mi bruto?
Esaki ta basta fasil pero por yama SOAW na number 4340300 pa mas informashon.
C) Kiko ta mi derecho i obligashon den e situashon aki?
E trahador tin derecho riba tur kos ku lei ta bisa pero tin obligashon tambe. E obligashon ta ku e trahador lo praktiká goed werknemerschap i e doño di trabou ta praktika goed werkgeverschap. Esei kemen ku huntu nan mester yega na un convenio kaminda ta salbarguarguardiá e interés di negoshi i tambe e interés di e trahadó.
26 Mi ta bai skol di Damen. Komo studiante nos a firma un kontrakt ku nan, ku tur luna nan ta paga nos Naf 700. Pero ku e situashon ku tin aki, nan a bisa nos ku nan no tei paga nos esei mas, paso nos no ta haña lès. Nan ta bai kuminsá duna lès online, pero nan ke paga nos e oranan ku nos ta haña lès so. Mi pregunta ta: esaki no ta bai kontra di loke nos a firma p’e?
Ora ku firma un kontrakt tur dos partido mester respetá loke a kombiní Si esaki no ta e kaso por tuma kontakto ku SOAW òf manda un mail na sektor-labor@gobiernu.cw . Ta bon pa mustranan e kontrakt pasobra den un kontrakt semper tin artíkulo i klóusulonan ku ta pone ku por terminá un kontrakt bou di sierto kondishon.
27 Mi ta traha den Horeca/Hospitality via di uitzendbureau. Ki tipo di sosten mi por haña?
Pa tur tres partidonan tin un sosten ku por hasi uso di dje. Dùs e uitzendbureau e kompania ku bo ta traha p’e i p’abo mes. P’esei buska kontakto ku SOAW na 4340300.
28 Mi tin algun aña ku trabou fiho pero part-time. Mi doño di trabou por pidi sosten finansiero pa ami tambe? (Horeca)
Tur kompania ku ta sufri konsekuensia di medidanan di gobièrnu, por pidi sosten di Noodfonds. E sosten ta garantisá ku no tin mester kita hende for di trabou.
29 Mi doño di trabou ke pa nos tuma dia di vakansi anto esnan ku no tin mas pa e aña aki, mester tuma di otro aña. E kos aki por?
Nò. Bou di sirkunstansia nan normal dependiendo di e problema un doño por pidi trahadornan pa bai ku vakashon obligatorio. Pero bou di e sirkumstansianan aki un doño di trabou no por unilateralmente mishi ku kondishonnan di trabou. Pues no por kita dianan di vakashon, ni obligá hende pa tuma dianan di vakashon. Ta gobièrnu a bin ku e dekreto i no ta nan falta ku boso no por traha Pues pa e motibu ei no por kita dia di trabou.. E por hasi un apelashon riba e Nooodfonds i e por hasi uso di e diferente oportunidatnan Fiskal ku tambe tin.
30 Mi ta traha den un pakus i ta kobra kèsh, pues mi no tin salaris slep. Mi por bini na remarké pa sosten?
Si. Di SVB I belasting nos por aberiguá si e persona tabata na trabou òf nó. Esaki ta un oportunidat pa SOAW tambe pa sa kua kompania ta duna salaris slep òf nó. Pasobra segun lei tur kompania mester duna salaris slep. Despues di COVID-19 por bai atendé tur esaki.
31 Kiko ta e diferensha entre kontrakt, trabou fiho, 0-uren ora di pidi i risibí sosten aworaki?
No ta hasi diferensha den tiponan di kontrakt. Tur hende ku pa motibonan di COVID-19 a pèrdè trabou por apliká riba e Noodfonds. Unless ku e kompania mes hasi un petishon pa haña sosten pa por mantené tur hende na trabou. Pa esaki por yama 4340300 òf e personanan ku a pèrdè trabou bai soaw.mobi kaminda bo por registrá.
32. SVB por saka e hendenan for di ziekte wet?
Nò. Den e kuadro di Ziektewet/Ongevallenverzekering pa tantu e trahador komo e doño di trabo tin un komponente ku tur dos ta pagando pa kubri e loonderving. Dus mirando ku tur dos partido ta pagando e prima, SVB ta obligá di paga e loonderving i no por saka e hendenan for di Ziektewet. Dokternan mester determina si un hende ta malu i no disidí pa un motibu ekeonómiko pa saka un hende for di Ziektewet. Esei no por. Ta komprendibel ku mester evitá ku e hendenan lo kobra tantu via di Noodfonds komo via di SVB pa loonderving. Pero zowieso ora ku SVB hiba pèrdida ta Gobiernu tin ku kubri esakinan.
23 di mart 2020
Kontesta riba preguntanan hasi durante dianan ku a pasa.
- Mi no ke kore riesgo pa mi salú na trabou. Mi por traha for di kas?K: Gobièrnu ta urgi pa mas tantu posibel pa traha for di kas. Semper konsultá esaki promé ku bo superior.
- A bin un karantène obligatorio di 14 dia pa tur residente ora nan regresá Kòrsou for di eksterior. Kiko esaki ta nifiká p’ami?K: Gobièrnu no a obligá residente ku ta regresá Kòrsou pa bai den karentène obligatorio. Gobiè rnu si ta úrgi e personanan aki pa keda kas mas tantu posibel durante 14 dia. Evitá ku bo ta sosialisá ku otronan pero netamente aislá bo mes for di otro. Pidi otronan por ehèmpel pa hasi kompras pa bo.
- Mi ta sintí mi malu. Portá mi tin Coronavirus? Pero mi ta yamando e dòkter di warda pero e no ta hisa telefon. Kiko mi tin ku hasi?K: Yama liña 9320 ku ta habrí 7 dia pa siman di 1 te 5’or di atardi.
- Mi mester ‘schrijf uit’ for di kranshi pasobra mi tin planeá pa bai biba na Ulanda pero Kranshi ta será i mi tin ticket kaba. Kon mi ta hasi?K: Kranshi tin orarionan adaptá. Pero wak bon si bèrdat bo por sali bai biba otro país aworaki. Pa mas informashon subi website di Gobiernu.cw, e pagina di Facebook Gobièrnu di Kòrsou, INFO84 i Liña 9320 pa mas informashon.
- Ken ta hasi e kontrolnan den Horeca?K: MEO en koperashon ku Polís ta hasi e kontrolnan. Si siudadanonan mira violashon di e medidanan por yama 917 i Kuerpo Polisial lo pone òrdu i plama e hendenan i asta sera e lugá si ta nesesario. Pa mas informashon tokante e medidanan den HORECA, subi riba website gobiernu.cw, e pagina Facebook Gobièrnu di kòrsou, INFO84 i Liña 9320.
- Mi ta biba na Ulanda i un famia di mi a fayesé. Mi por bin entiero?K: Gobièrnu di Kòrsou a tuma e desishon ku solamente residente por bin Kòrsou.
- Mi ta biba aki na Kòrsou i un famia di mi a fayese. M’a tende ku mi no por bai entiero sin invitashon, esei ta kuadra?K: Gobièrnu di Kòrsou en koperashon ku e kasnan funeraria a tuma algun medida èkstra di prekoushon pa evitá plamamentu di e Coronavírùs. A tuma e desishon ku solamente un grupo selektá i limitá por atendé e entiero. Ta solamente riba invitashon por bai entiero. Si bo no ta riba e lista di invitado, bo no por presensiá e entiero. Esaki ta konta tantu pa na kas di funeraria komo na santana. Pa mas informashon tokante di e medidanan aki subi riba website gobiernu.cw, pagina di facebook Gobièrnu di Kòrsou, INFO84 i Liña 9320.
- Ta hopi druk den supermerkado. Kon mi ta hasi praktiká Distansia Sosial?K: Supermerkadonan entre otro mester kontrolá kuantu hende ta drenta na mésun momento, pone strepi den hanchinan i na kahera pa yuda hende tene distansha sosial. Ta bon pa komo visitante bo mes tambe tene bo mes na e reglanan. Esaki ta parti di e palabrashonnan entre doñonan di supermerkadonan i Gobièrnu di Kòrsou. Pa mas informashon tokante di e medidanan ak subi riba e website gobiernu.cw, pagina di facebook gobiènu di kòrsou, INFO84 i liña 9320.
- Mi ke papia ku un persona tokante mi kaso spesífiko. Ken mi por yama i na kua number?K: Entrante djaluna 23 mart ta habri e liña di informashon Liña9320. E liña ta reservá solamente pa preguntanan ku tin di haber ku e Coronavirus. Nan ta habri 7 dia pa soiman di 1 pa 5’or di atardi.
- Mi no tin internet na kas pero mi ke keda na altura di último desaroyonan. Kon mi por hasi esaki?K: Entrada djaluna 23 Mart ta reintrodusí kanal 84 (Flow/TDS), INFO84, kaminda ta pasa tur konferensha di prensa, último desaroyonan i informashon ta keda ripití durante 24 ora largu. Ku esaki bo ta keda na altura di tur informashon gubernamental ku tin di haber ku Coronavirus.
- Dikon ta laga residentenan ku retour ticket sigui drenta Korsou?K: Gobièrnu a stipulá ku residentenan mester por bini kas. Pero ta hasi esaki na un manera responsabel i tur residente ku yega ta bai den karantène boluntario pa 14 dia na su mes kas. Ta keda monotoriá diariamente dor di e tim di GGD.
- Dikon nos no ta pone un Toke de keda?K: Gobièrnu ta tuma pasonan kalkulá, basa riba evaluashon kontínuo pa tuma desishon di forma di eskalashon: Un toke de keda no ta fásil. E tin di haber ku derechonan di siudadanonan ku ta basá riba nos konstitushon. Dus tantén ku ta posíbel, ta sigui ku eskalashon den fase i ta evaluá kada biaha si ta nesesario pa bini ku medidanan mas fuerte.
- Mi a bai para kombersá na un toko i polis a bin plama nos. Esaki por?K:Tin un ‘Samenscholingsverbod’. Esei ta enserá ku polis tin e outoridat pa kibra grupo for di otro i manda tur hende kas. Tur esaki pa kumpli ku Distansha Sosial.
- Dikon no ta pone tur hende huntu den karantena?K: No ta un bon idea pa pone tur hende huntu. Si tin hende ku deripiente ta desaroyá síntoma, e por pega sobrá hende tambe.
- Dikon nos no ta tèst tur hende ku bin di afó?K: Esaki no tin sentido pa hasi mirando ku hende ku no tin síntoma lo tèst negativo. E tèstnan no ta dje fásil pa yega na dje dor ku e males ata plama rònt mundu. Mester reservá e tèstnan pa personanan ku tin síntoma, pa wak si ta Coronavirus of algu otro manera influenza.
- Mas i mas mi ta lesa tur kaminda ku un hende sin síntoma por afektá un otro hende tòg. Esaki ta klòp?K: Tur dia ta siña mas di e viro aki i awor a detektá ku posiblemente djis promé ku e síntomanan presentá, probablemente un hende por pega un otro hende tòg. Dus mirando ku nos niun sa ki ora esaki por tuma lugá, ta enfatisá pa praktiká e reglanan di distansha sosial.
Preguntanan hopi hasí na Kas di Kòrsou na Hulanda
- Mi ta residente di Kòrsou i mi ta di vakashon na Ulanda, mi por bai bek? Si ta sí, kua ta e stapnan ku mi mester tuma? (unda mi tin ku mèldu, kua dokumentu mi tin mester tin ets.)?
K: Si. Gobièrnu di Kòrsou a laga e espasio aéreo habrí pa residentenan di Kòrsou ku tin un ticket di regreso i un sédula bálido. Esaki ta solamenten posibel ku na momentu ku nan sali di biahe nan no tin síntoma di grip, of ku ta parse grip òf algu ku por parse di COVID-19, Coronavirus.
- Mi ta di vakashon na Ulanda, pero mi no tin mi sédula huntu kumi. Kon mi por prueba ku mi ta residente di Korsou?
K: Usa e lenk https://bit.ly/39VcVifj, yena e formulario i sigui e instrukshonnan. E solushon aki ta drenta na vigor pa buelonan for di djarason 18 di mart 2020. Sigui pa mas informashon Facebook di Gobièrnu di Kòrsou i subi e wèpsait
- Mi ta residente di Ulanda i mi ta di vakashon na Kòrsou, mi por biaha pa Ulanda bèk ainda? Si ta si kua ta e pasonan ku mester tuma i (unda mi tin ku mèldu, kua dokumentu mi mester tin ets.)?
K: Si. Esaki ta posibel. Buelonan pa Ulanda ta sigui normal segun e skema di buelonan i por biaha segun e fecha riba bo ticket.
- Te ki dia e espasio aereo ta keda será pa Oropa?
K: Gobièrnu a stipulá ku esaki ta keda será te ku próksimo aviso.
- Ta laga Ulandesnan ku ta bula via di otro ruta i destinashonnan (pues via Panama, Costa Rica, ets.)? si drenta Kòrsou?
K: No. Gobièrnu a stipulá ku ta solamente residentenan di Kòrsou por drenta Kòrsou.
- Mi ta biba na Ulanda pero mi mester bin Kòrsou pa motibunan familiar (entiero/ malesa di famia) of negoshi. Mi por bula bin Kòrsou?
K: No. Gobièrnu di Kòrsou a stipulá ku niun persona ku no ta residente por lo pronto no por bin Kòrsou mas.
- Mi a kita nòmber kaba for di gemeente na Ulanda i lo ma bai Kòrsou pa biba. Mi por bula bin Korsou?
K: Gobièrnu a stiplá ku solamente residentenan di Kòrsou lo por bula bin Kòrsou. Pero den e kaso áki nos ta rekomendá tuma kontakto ku Kas di Kòrsou pa mas informashon.
- Kon ta keda monitoriá e hendenan ku ta yega Kòrsou for di Ulanda? Nan tin ku bai den quarantaine òf ta test e personanan?
K: Gobièrnu a stipulá ku tur residente na yegada na Kòrsou, sin síntoma tambe ta drenta karantène obligatorio pa 14 dia i ta dunanan informashon di numbernan di kontakto dado kaso nan bira malu. Ta separá esnan ku na yegada di e buelo a bira malu, for di sobrá i nan ta hibanan un luga pa tèst i tene nan aislá.
- Mi ta un residente di Ulanda. Si aki dos siman mi bula bin Kòrsou pa vakashon, mi por regresá?
K: Gobièrnu a stipulá ku si bo no ta residente di Kòrsou bo no por bini Kòrsou mas.
- Mi ta un residente di Kòrsou. Si mi bula bai Ulanda pa vakashon aki 2 siman, mi por regresá?
K: Entrante 18 di mart niun hende tin mag di bula bai den eksterior mas.
- Mi tin ku hasi kompras den supermerkado I botika mi tin mag di sali?
K: Gobièrnu a stipulá ku pa den supermerkado i botika tambe ta mantené distansia di 1-3 meter. Denter di poko lo bin ku medidanan adishonal den e próksimo dianan.
- Mi ta un Ulandes i aworaki mi ta na Kòrsou pa stage/trabou i mi ta ketubai ingeschreven na Ulanda. Mi por kita mi nòmber i bai bek?
K: Si bo no ta uitgeschreven di Ulanda bo no por schrijf in aki na Kòrsou .Esei kemen ku por lo pronto lo bo bula bai bek. Tuma kontakto ku bo agensia di viahe pa mas informashon.
- Si mi kumpra un ticket aworaki di bai so pa Ulanda mi por sali for di Kòrsou? E kontesta ta mesunkos pa yu di Kòrsou i Ulandes?
K: E kontesta no ta meskos pa Yu di Kòrsou i Ulandes. Gobièrnu a stipulá ku a sera espasio aéreo pa tur yu di Kòrsou ku ke biaha. Ulandesnan si ainda por bula bai Ulanda bèk. Pero keda pendienta pa posibel kambionan di medidanan.
- Te ki dia tin buelo pa Kòrsou i Ulanda pa buska personanan ku ta pegá afó?
K: Esei ta difisil pa konfirmá pa motibu ku tur dia tin kambionan den e medidanan tantu na Kòrsou komo na Ulanda. Nos ta sugerí pa keda monitoriá e kanalnan di komunikashon di gobièrnu pa kambionan. Ta rekomendá pa hasi esaki mas pronto ku ta posibel.
- Kua dokumentunan mi tin ku mustra ora mi bula pa Ulanda?
K: E dokumentunan ku normalmente bo mester tin ku ta bo pasport.
- Kiko mi por ferwagt pa ku e kontròlnan na yegada na Schiphol? Mi por drenta si mi tin un ticket di ida huntu kus u prueba di kanselashon for di registro? Mi mester bai den isolashon den mi kas?
K: Te ainda ta posibel pa bula pa Ulanda pero nos ta sugerí pabo tuma kontakto ku e aerolínea pa mas informashon tokante di prosedura di Schiphol.
- Seramentu di skolnan Kiko ta desishon di Gobièrnu di Kòrsou pa ku seramentu di skolnan relashoná ku corona vírùs?Riba 15 di mart 2020, Gobiernu a disidí ku:
- Lo sera tur skol parsialmente pa 1 siman (5 dia di trabou) entrante djamars 17 di mart te ku djaluna 23 di mart komo medida di prekoushon.
- E desishon aki ta konta pa enseñansa di fundeshi i sekundario (avansá) , inkluso skolnan privá. E no ta konta pa enseñansa superior (universitario) ku ta keda enkurashá pa tuma medidanan di prekoushon nesesario. E ta konta pa krèshnan tambe. Den kaso di eksepshon pa krèshnan, mester den konsulta ku Ministerio di Enseñansa.
- Na e momentunan aki no tin indikashon ku e riesgo di kontaminashon di Coronavirus pa Kòrsou ta haltu i e virùs NO a plama riba Kòrsou. A tuma e desishon di sera skol komo un medida di prekoushon, NO paso riesgo a subi drástikamente, pero pa duna skolnan tempu pa halsa e nivel di protekshon higieníko i pa ta mihó prepará.
- P’esei tambe a tuma e desishon pa sera parsial. Gruponan i studiantenan ku tin ku prepara pa prueba di EFO (grupo 8) òf èksamen na skol avansá ta ekskluí for di esaki, pa evitá lo kai atras i por sufri konsekuensianan desproporshonal riba termino largu. E riesgo di kontaminashon di Coronavirus pa Kòrsou no ta asina haltu na e momentunan aki, ku no por responsabilisá e efekto desproporshonal riba studiantenan ku mester pasa èksamen òf otro pruebanan.
- Pa direktivanan i maestronan esei ta nífika ku nan mester ta disponibel na tur momentu. Esei por nifiká ku ta kontinuá ku sierto trabounan di forma adaptá p’asina fasilitá mas tantu ku ta posibel ku e impakto riba enseñansa ta minimal i ku skolnan i maestronan mes lo usa e tempu pa ta mihó prepará pa tur posibel senario. Tur personal mester keda na disposishon i lo risibí instrukshon di kabes di skol, lo kual por inkluí instrukshon pa tei fisikamente presente na skol (por ehempel pa reunion di preparashon of evaluashon).
- Lo evaluá e desishon aki riba djaweps 19 di mart. Si ta nesesario Gobièrnu di Kòrsou lo anunsiá kualke desishon nobo basá riba e último desaroyonan i e nesesidat pa sigui òf amplia e medida.
Kontesta riba preguntanan hopi hasi en general
Kiko ta e situashon aktual na Kòrsou pa ku e coronavírùs nobo?
Ainda no tin niun kaso di e coronavírùs nobo na Kòrsou. Na aeropuerto Hato ta evaluá di unda e hendenan ku yega ta bini. Si durante nan biahe nan tabata na un di e paísnan kaminda tin transmishon ekstenso di e malesa kousá pa e coronavírùs nobo i nan ta bon di salú (kemen no tin síntoma), ta pone nan na altura di kiko mester hasi si nan desaroyá síntoma denter di 14 dia; e ora ey nan tin ku keda kas, tuma kontakto ku nan dòkter di kas of GGD na number 564-0101
Dado kaso un hende yega for di un area di riesgo haltu i e tin síntoma di posibel infekshon di e vírùs ta apartá e persona aki inmediatamente i GGD ta hasi evaluashon di e posibel kaso. Den kaso ku tin sospecho grandi ku por trata di un hende infektá ku e e coronavírùs nobo, ta sigui e proseso di isolá e persona i hasi tèst pa wak si en berdat ta trata di e coronavírùs nobo.
Aktualmente nos ta den e fase di detektá un posibel kaso, si esaki presentá, i kontené esaki pa evitá ku e malesa por sigui plama lokalmente.
Kua ta e paisnan/lugarnan ku tin transmishon ekstenso di e vírùs?
te ku dia 10-03-2020 ta e siguiente lugarnan tin transmishon ekstenso:
- China (inkluso Hong Kong i Macau);
- Iran;
- Singapore;
- Sur Korea; i
- parti nort di Italia.
Si bo tabata na un di e lugarnan ariba menshoná i bo desaroya sintoma denter di 14 dia ku bo a bin bek, bo mester keda kas, yama bo dòkter di kas (òf GGD na number 564-0101) i splika ku bo a kaba di bin for di biahe.
Preferibelmente no bai bishita e luga/paisnan menshoná tampoko si no ta estriktamente nesesario.
Keda alerta pa posibel kambionan den e lista aki ku ta keda publiká pa medio di komunikado di prensa ofisial i/o riba website di gobiernu: www.gobiernu.cw
Kiko ta e sintomanan ora bo tin e coronavírùs nobo?
E malesa COVID-19 ku ta keda kousa pa e corona vírùs nobo ku tin aworaki, i e ta komparabel ku un grip. Bo ta haña keintura (mas ku 38°C), tosamentu, nistermentu i malestar general. Den mayoria kaso e persona ta bira bon den 1 pa 2 siman. Den kasonan mas severo di e malesa, por desaroya problema pa hala rosea (rosea kòrtiku) i pulmonia, ku ta rekerí atenshon médiko.
Un hende ku no tin sintoma por infektá otro hende ku e malesa COVID-19?
E coronavírùs nobo ta pasa di hende pa hende primordialmente dor di tosa òf nister. E persona ku tosa of nister ta saka gotanan ku e vírùs ku e otro den su serkania por inhalá i asina e tambe por haña e malesa. Un otro manera di transmishon ta ora e gotanan ku vírùs kai riba un superifisie òf opheto, i un otro hende mishi ku e gotanan aki i despues mishi ku su kara (wowo, nanishi òf boka) e mes por introdusí e vírùs den su kurpa. Te asina leu ku por a investigá e vírùs nobo aki, e posibilidat di pasa e vírùs sin ku un persona tin sintoma ta hopi chikí.
E vírùs nobo ta mas peligroso ku un grip komun?
Komo ta trata di un vírùs nobo i ainda e ta den e fase ku e ta plamando rònt mundu, no tin sufisiente investigashon sientífiko ainda kon e vírùs aki ta bai desaroyá. Te ainda tur e datonan no ta raportá i mester wak tambe tur e datonan di esnan ku a haña e malesa di forma leve i a bira bon sin a bishitá dòkter.
Kon peligroso e malesa COVID-19 aki ta?
Di lokual ta konosí di tur e pashèntnan ku ta registrá ku a haña e malesa COVID-19, 17% a haña síntomanan severo. Mas o menos entre 0,5% i 3% di hende registra ku a haña COVID-19 a fayese. Probablemente e sifranan aki lo kambia den transkurso di tempu pasobra e hendenan ku a haña e malesa di forma leve no ta kontá den e registrashon di pashènt.
Tin tratamentu pa e malesa COVID-19 kousá pa e coronavírùs nobo?
No tin tratamentu spesífiko pa e malesa. Sí por trata e síntomanan ku e malesa COVID -19 ta trese ku ne; por ehempel por duna paracetamol pa baha keintura o suministrá oksígeno na e pashènt ku tin rosea kortiku/problema pa hala rosea.
Kiko ta e periodo di inkubashon pa e vírùs nobo aki?
Periodo di inkubashon ta kuminsa konta for di ora bo kontagiá ku e vírùs te ora e síntomanan manifestá. Pa e vírùs aki e periodo di inkubashon ta kalkulá na máksimo 14 dia. Kemen si bo kontagia awe ku e vírùs probablemente denter di 14 dia lo bo por haña un ke otro síntoma.
Kon largu e vírùs ta keda biba pafó di e kurpa?
Un vírùs semper mester di un kurpa humano (òf di animal) pa sobrebibí i multipliká. Pafó di e kurpa e vírùs por keda aktivo pa un tempu limitá. Den kaso di e vírùs corona nobo aki, ainda no ta konosi kuantu tempu e ta keda aktivo pafó di e kurpa.
Por pasa e coronavírùs via di plaka di papel òf moneda?
E chèns ku bo ta keda infektá ku e vírùs via di sen (di papel òf moneda) ta hopi chiki. Komo e vírùs ta nobo ainda no por bisa e kantidat di tempu eksakto ku e vírùs ta keda aktivo riba opheto o superfisie. Ademas ta ora bo mishi ku e gotanan ku vírùs i bo hiba bo man na bo kara (wowo, nanishi i boka) bo tin chens pa infekta bo mes ku e vírùs.
Kuantu tempu ta dura pa rekuperá despues ku bo haña e malesa COVID-19?
Ta depende kon severo e síntomanan ku e persona haña di e malesa, kon lihé e ta rekupera. Hendenan ku a haña síntomanan leve, ta rekupera mayoria bes mas lihé (den algun dia). Serka hendenan ku a keda hospitalisá, esaki por dura mas largu (un par di siman) .
Kon infeksioso e malesa ta durante e periodo di inkubashon?
E malesa ta pasa di hende pa hende generalmente via tosamentu i nistermentu. Te ainda e transmishon di e vírùs promé ku e persona tin síntoma ta hopi limitá. Lokual si ta deskribí ta ku mas malu e pashènt ku coronavírùs ta, mas tantu vírùs e ta plama.
Kua ta e síntomanan ku e malesa COVID-19 ta duna?
Síntomanan di COVID-19 ta keintura (mas ku 38° C) i kehonan di e via respiratorio manera tosamentu, rosea kòrtiku ku por bira un kos mas serio manera pulmonia.
Kon ta preveni plamamentu di e coronavírùs nobo?
E medidanan di prevenshon mas importante ku hende tin ku tuma pa evitá e vírùs di plama ta masha simpel. Ta e mesun medidanan ku ta konta pa tur vírùs ku ta kousa kualke grip tambe.
Ta importante pa sigui e reglanan básiko di higiena:
- Laba man frekuente ku awa ku habon (si no tin disponibel usa handsanitizer ku minimo 60% alkohòl)
- Tosa i nister den doblá di bo kokoti òf usa lensu di papel i tira esaki afó mesora, kaba laba man.
- Tene distansha (mínimo 1½ pa 2 meter) for di hende ku ta visibelmente malu
Kiko ta e rekomendashonan pa hende ku tin otro malesanan kaba manera por ehèmpel asma i malesa di suku.
E mesun reglanan básiko di higiena ta konta pa e personan aki tambe esta: laba man frekuentemente ku awa ku habon, tapa bo tos i nister i tene distansia for di hende ku ta malu.
Mi por haña COVID-19 si mi bestel artikulo for di China?
Vírùsnan no por sobrevivi hopi tempu pafó di kurpa di hende òf di animal. E tempu ku nan ta keda aktivo riba karton òf otro material i ophetonan ta limita. Otro vírùsnan di e famia CORONA no ta plama asina i no tin niun motibu di pensa ku esaki no ta konta meskos pa e coronavírùs nobo aki.
E coronavírùs nobo aki ta plama via airu?
Ora tosa of nister e vírùs ta sali for di garganta, nanishi o pulmon. E vírùs ta bai den airu den forma di gota chikitu ku no ta keda ‘zweef’ den airu liber, nan ta kai. Ta si inhalá e gotanan aki of mishi ku nan i kaba pasa man na kara (wowo, nanishi òf boka) por keda infektá ku e vírùs.
Mi ta preokupa i mi ke tèst pa e coronavírùs nobo.
Por tèst hende solamente si e sintomanan a manifesta kaba. Prome ku e sintomanan manifestá no tin sufisiente vírùs ta sirkulá den e kurpa i e tèst lo no demostrá presensia di e vírùs di e kurpa. Ademas pa por tèst un persona mester kumpli ku e definishon di un kaso sospechoso.
Kiko ta pasa ora ta sospechá ku un persona tin COVID-19?
Si ta sospecha un hende ku e tin e malesa COVID-19, e tin ku keda kas i yama dòkter di kas (of GGD na number 564-0101). Ta evalua e persona su kehonan, si e a biaha resientemente of si e tabatin kontakto ku un hende ku tin e malesa COVID-19 kaba. Si tin indikashon pa esey lo hasi e tèst nesesario pa wak si e persona tin e vírùs. Tanten e persona ta keda isolá i ta dune instrukshon di kuido. Personal di GGD ta keda vigilá e situashon di salú di e pashènt te ora e bira bon o si dado kaso e bira mas malu e dòkter ta indika ki ora tin ku hospitalisá e pashènt.
Na e momentu ku e resultado di e tèst ta konosi i resula ku e persona tin COVID-19, lo investiga e hendenan ku tabatin kontakto serkano ku e persona pa wak si nan tambe a kontagiá i ta dunanan tambe instrukshon.
Kon Korsou a prepara pa COVID-19?
- Ekspertonan riba e tereno aki di Ministerio di GMN a prepara un asina yamá “draaiboek” kon pa atende ku e Coronavírùs nobo. A komunika ku entidatnan internashonal ku eksperitisio riba e tereno aki manera WHO, PAHO, CDC, RIVM, ECDC, CARPHA.
- A indentifiká partnernan stratégiko, informánan i asesoránan si tabata nesesario ku nan plan kon pa atende ku COVID-19. E partnernan aki ta por ehèmpel aeropuerto (CAP), Haf, laboratorio (ADC), hospital (CMC), dòkternan di kas, spesialistanan, SVB i Arbo-consult pero tambe otro departamentunan di gobiernu manera Directorado di Desaster (DRR) i Directorado di informashon i komunikashon (DCV).
- A duna informashon na otro entidatnan ku probablemente lo bai tin di haber ku e malesa aki manera CHATA i CTB
- Konhuntamente ku otronan a traha informashon, na diferente idioma, tokante e malesa pa publiko en general i pa gruponan spesífiko manera turistanan.
- A train gruponan spesífiko ku ta bai atende ku posibel pashèntnan di COVID-19 manera enfermeranan di GGD i di Curaçao Medical Center (CMC) i personal di Fundahson Kuido di Ambulance (FKA).


c: text/html

text:
Dvg y Crisis team un biaha mas ta comete blunder!!!
Dvg y Crisis team un biaha mas ta comete blunder y na final tog no por mete cu lugar nan cu ta sigi regla!
Nos a tuma nota awemainta di un comunicado cu a sali for di crisis team y dvg mencionando nomber di fiesta, lugar, persona, hasiendo publico un menasa di cierre di e lugarnan menciona. Nos redaccion ta bolbe bai bek algun luna atras ora cu turistanan / local no tawata mantene nan mes na regla y a contagia cu virus di Covid-19 sin warda resultado tabata pasa parti virus na diferente lugarnan rond mientras cu prensa a adverti dvg y crisis team i nada no a wordo hasi. Dvg a sali bisa cu no ta berdad y cu tur cos tawata bou control y Aruba a wordo asota pa un cantidad halto di contagionan 2 siman despues!
Kiko nos por bisa? Crisis team no ta siña di nan error? Nan no ta ni siña di nan foutnan cometi y cu esey lo por trece un di 3 wave pa nos pais si nan no cambia forma di dirigi e crisis aki? Cu ki midi nan kier midi?
Na July actividadnan cu massa di publico a tuma lugar mientras no tabata tin caso, pero asina mes sin control eventonan priva tabata tuma lugar, na Augustus ora cu casonan tabata den halto a tuma lugar evento na palomarga pero ey tampoco niun musca a bula! Awo cu tin algun solista cu ta canta na un bar di hotel pa hende sinta na mesa e la bira un menasa y dvg y crisis team kier saca huña y menasa?
Ki dia DVG y Crisis team por sinta na mesa cu musico, bar, nightclub etc pa cuminsa structura un maneho pa pronto habri bek? Kiko nos ta warda? Dicon bai den guerra mencionando nomber di nos hendenan cu ta traha duru pa nan pan y ta muriendo di sed di no por traha?
Mundo di entretenimiento ta sufriendo esey ta e punto grandi y nos a compronde cu for di 1 presentacion di un cantante di un banda local cu DVG y crisis team ta mal informa su mes y ta comete fayo ora di hasi publico e comunicado aki.
Ora mester a controla no a haci nada awe kier hiba un campaña di menasa contra e mundo di entretenimiento!
Nos redaccion tambe a compronde cu un di e lugarnan menciona ta fout cu tambe ta hasi cu ta pone den duda e trabou di esnan di crisis team!
E postura aki di crisis team ta daña e esfuerzo di Prome Minister y Minister Dangui Oduber paso ta mustra cu DVG y Crisis Team of compania di PR no tin hende cu ta tuma desicion corecto na e momento di publica un comunidado.
Foto 1 fiesta publico priva cu a cobra pa drenta y cu dj y artistanan local!
Foto 2 Evento cu KPA a duna permiso na augustus ora tabata tin caso activo!
Foto 3 Evento publico na Drive inn tambe cu permiso!

robotstxt: allowed

filter: keep


text:
HHA CODE TA INVITA SU MIEMBRONAN PA WEBINAR
ORANJESTAD – E siman aki, A.T.A. ta invitando tur miembro di eprograma Health & Happiness Code (HHC) pa participa den un series di diferente webinar y training cu ta wordo duna free of charge(gratis). Esaki ta pa yuda eleva e nivel di informacion, contenido y producto na nos bishitante, pa medio di e participantenan mes.Oficina di Turismo kier haci esaki pa asina crea e nivel desea cu nos bishitantenan ta buscando y asina yuda eleva e producto/ servicio turistico.
Awo ta lansa e di dos webinar cu ta forma parti di un serie di diferente webinar pa e partnernan di e conocido Health & HappinessCode. E prome webinar tawata exitoso unda nos propioprofesionalnan a comparti nan conocemento y experiencia pa amplia y brinda mas informacion riba topiconan relevante na e miembro(nan).
Riba e plataforma youtube tin hopi di e tipo di film pero pa hacieleuno mas local nos ta spera di por haciele mas comprendibel pa e companianan local. Nos profesionalnan lo brinda e webinar aki pa dia 11 di augustus pa 10:00 di mainta. E ta gratis! Loke mester haci tadjis inscribi via email cu a ricibi of manda un email pai.kock@aruba.com
E webinar ta wordo brinda na tur partner cu a registra pa oportunidad aki. Pa esnan cu no por a atende e webinar, tin un link obtenibel cuun recording y por wordo manda per email. Pa persona of companiacu lo kier ricibi esaki alsnog por email nos na healthcode@aruba.com cu e rekisito aki y lo manda e link concerni.
Alabes A.T.A. ta informa cu lo tin mas webinar na caminda cu sigurlo ta valioso pa bo compania. HHCode kier invita tur hende pa kedapendiente di nan email, pa asina por atende e proximo webinars y crea mas balor pa bo compania.
Aruba Health & Happiness Code ta percura pa e siguridad di nos localnan como tambe nos bishitantenan ta keda garantisa. Pa masinformacion di e programa interesante aki por manda un email nahealthcode@aruba.com


text:
Kambio di paradigma 2012 – 1
Posted on Oct 12, 2013
Agrikultura
Antes (ainda aki na Kòrsou) agrikultura ta basá riba e sistema “ mekaniko“.
Esei kier men ku tabata:
- konkistá naturalesa pa medio di teknologia;
- sujetá nos suela na kímiko sintétiko manera pèstisida, hèrbisida i kunstmest;
- kontaminá nos suela i fuente di awa;
- tin produkshon haltu / balor nutritivo abou.
Agrikultura di e era nobo, despues di 2012, ta basá riba e sistema “orgániko“. Esei kier men ku ta:
- forma aliansa ku nos suela;
- regenerá e kapanan mas ariba di nos suela na un manera orgániko;
- hasi nos suela fertil na un manera natural i ta suprimí insektonan;
- pèrkura pa diversifikashon di kultivo;
- sòru pa mikroflora salú;
- sòru pa kuminda ku balor nutritivo haltu i sin kímiko sintétiko.


text:
Gerlien Croes (AVP): A comparti informacion hopi valioso riba Covid-19 durante Brainstorm Sessie
Diahuebs anochi, 20 di augustus a tuma luga un Brainstorm Sessie na Renaissance Convention Center, pa e delegacion organisatorio di AVP, caminda cu tabata tin varios orador durante e nochi aki y kendenan ta experto riba varios tereno pa loke ta e pandemia di Covid-19, su complicacionnan, retonan, solucion y recomendacion den dos panel.
Mr. Gerlien Croes tabata un di e oradornan presente y no tabata t’ey no solamente como parti di e delegacion organisatorio di e partido, pero tambe como ex-pashent di Covid-19.
El a splica cu a invit'e no solamente como miembro di partido, pero tambe como un ex pashent di e virus, pa asina duna un contribucion y scucha un tiki mas pa e mes como un ex pashent, por haci un analisis, haci su preguntanan pa loke ta e situacion actual cu Aruba ta pasando aden.
E tin cu bisa cu e tabata un sesion sumamente interesante. Hopi informativo y a haya datonan cu no ta conoci. Aki por a haya un miho bista di kico ta pasando. Esey tambe ta identifica retonan cu tin den henter e sistema di maneho cu no ta general actualmente pa loke ta e crisis na Aruba.
Croes a indica tambe cu tur presentacion tabata sumamente informativo. E presentacion en particular di e team di maneho di e crisis ta uno cu a duna hopi dato specifico y importante pa e comunidad tambe por compronde decisionnan cu ta tuma, pa loke cu ta protocol, medidanan cu ta tuma.
Locual si ta remarcabel ta cu toch tin un falta di comunicacion internamente den e organisacion, team y e parti externo, segun Croes, cual ta su propio conclusion.
Un ehempel specifico ta aeropuerto, caminda cu nunca e por ta waterdicht. Na momento cu ta comparti cu comunidad cu Aruba ta “free of Covid-19”, por ta toch e comportacion di comunidad ta bira diferente, cu si bo ta anuncia di antemano cu mester semper tene cuenta cu e no ta waterdicht manera cu nos ta desea.
Croes ta di opinion cu comunicacion, transparencia, dato y responsabilidad civico ta hopi importante. Esey por ta falta un tiki di honestidad. Pero nos tin cu wak p'adilanti.
Tabata tin mas di 16 stakeholder presente cu a comparti informacion hopi valioso. Na e momentonan aki nos ta den un crisis catastrofico pa Aruba y cu nan ta duna nan tempo pa bin comparti. Ohala cu lo por tin mas transparencia den e dia y simannan venidero pa comunidad por tin un miho bista di locual nos ta pasando aden.


text:
WILLEMSTAD – Anke ya por a inskribí online atraves di e wèpsait www.ridefortheroses.net di fundashon Ride for the Roses pa partisipá na e di 13 edishon di Ride, Swim & Walk for the Roses riba djadumingu 29 di yanüari, henter e siman aki por inskribí físikamente tambe na e spònser prinsipal Orco Bank na Lanthùis Cerrito (Schottegatweg Oost s/n).
Ta keda rekomendabel pa inskribí online pa despues presentá ku e formulario na man den kurá di Orco Bank for di awe djaluna 23 di yanüari te i ku djabièrnè 27 di yanüari di 08:30 or di mainta pa 03:30 or di atardi pa paga i tuma e flanèl di partisipante. Aya por inskribí tambe manualmente, miéntras ku esei ta posibel tambe ainda riba djasabra 28 di yanüari entre 09:00 or di mainta i 04:00 or di atardi. Na Orco Bank por optené tambe informashon, manera tokante e diferente rutanan, orario, etc. Riba e wèpsait www.ridefortheroses.net tambe e detayenan ta optenibel. Pa gana tempu ta kumbiní pa esnan ku a inskribí online presentá ku un kopia di nan formulario di inskripshon ku tur nan datonan na man ora di paga i buska e flanèl.
Pa loke ta e kontribushon lo siguiente. Pa hóbennan te 12 aña ta konta un pago di 15 pa persona pa partisipá na un di e aktividatnan. Si nan partisipá na mas ramo di deporte esaki ta bira 20 florin. Pa kada ken di 12 aña bai ariba ta konta un suma di 20 florin pa persona pa ta den un aktividat so. Si ta partisipá na dos òf mas parti di e programa e kontribushon ta bira 30 florin pa persona. Solamente pa esnan ku ta landa pa kompetensia, e suma ta 30 florin pa persona, i si nan partisipá na mas aktividat esei ta bira 40 florin.
Ta bon pa bolbe anotá ku pa Swim por inskribí únikamente online. Pa esnan ku no a logra òf a lubidá, na Orco Bank lo tin algun laptop di moda ku por inskribí online aya mes. Kada inskripshon ta duna derecho riba un flanèl di partisipante i refresko despues ku yega e final.
MTB
Tin dos ruta pa e Walk for the Roses: 7.8 km (riba brùg Juliana) i 5 km (riba brùg Emma). E Swim for the Roses ta kuminsá na Zanzibar na bahia di Jan Thiel i ta kaba na Mambo Beach/ BLVD. Pa e Ride for the Roses (riba baiskel) tambe por inskribí na Orco Bank. Tin un Easy Ride di 10 km i dos bike tour, di 40 i di 60 km. despues di konsulta serio a disidí pa kanselá e ruta pa esnan riba mountain bike (MTB). Despues di bastante konsulta a disidí pa e biaha aki kanselá e ruta di esnan ku ta kore mountain bike (MTB). E kantidat grandi di áwaseru di último lunanan a afektá e ruta aki seriamente i solamente esnan hopi vèrsá por kompletá esaki. Pa no kore niun riesgo
sin tin nodi, a skrap esaki for di e programa. Klaro ku esnan di MTB por partisipá na e otro karedanan riba kaya.
Spònsernan
E aña aki e fundashon por konta atrobe riba respaldo i koperashon, aparte di Orco Bank komo spònser prinsipal, di e patrosinadornan ‘platinum’ Bon Intenshon, Curaçao Port Services, Guardian Group, Curaçao Airport Partners, Gillette, i Curoil mas un kantidat grandi di ko-spònser ku ta mes tantu apresiá.
Randhy Cuevas
Na e diferente aktividatnan di djadumingu 29 di yanüari, kuminsando na Walk for the Roses, hende por saka potrèt ku e gran deportista Randhy Cuevas. E tambe ta kana i e ta dispuesto pa saka potrèt ku esnan interesá na salida na Awasá i alo largu di e ruta (riba brùg Juliana òf na final na Mambo Beach/BLVD). E ta spera si ku e hendenan lo ta dispuesto tambe pa hasi un donashon èkstra, loke tambe ta destiná pa fundashon Ride for the Roses, ke men pa kombatí kanser i guia pashènt di kanser loke ta den bon man serka Fondo Prinsesa Wilhelmina. Djadumingu dia 15 di yanüari Randhy Cuevas a subi Seru Kristòf 15 biaha i ku esei el a rekoudá mas ku 27 mil florin pa e fundashon Ride for the Roses ku 29 yanüari awor ta organisá i kordiná e djadumingu deportivo aki.


text:
WILLEMSTAD – Ministerio Públiko ta investigá e asuntu di soborno rondó di e èks presidente di frakshon di MFK Dean Rozier. Esaki a sali for di un anotashon ku a lèk di Ministerio Públiko (OM).
Na ougùstùs 2012 Rozier lo a ofresé plaka na su ko-miembronan di Staten Pik Pisas i Monique Koeyers-Felida pa pone e gabinete Schotte kai. Pisas a hasi denunsio di esaki. El a bisa ku despues e no a tende nada nunka mas di OM.
Djei Pisas a kuminsá un prosedura di artíkulo 15 pa fòrsa OM di hasi un investigashon di e asuntu. Durante di tratamentu di e kaso aki tras di porta será a bin sali ku ainda e investigashon di Rozier ta kore.
For di e anotashon di OM por saka ku a kuminsá e investigashon e dia despues di e denunsio riba 7 di ougùstùs. Tantu e dos parlamentarionan di MFK i e presidente di partido di MFK Rudney Games durante e prome interogashon a deklará ku Dean Rozier via kombersashon na telefon i via Blackberry Messenger a invitá e tres personanan aki pa pasa na kas di e presidente di frakshon. Einan Rozier lo a ofresé 500 mil florin pa nan retirá nan sosten na gobièrnu Schotte.
Prokurador general Dick Piar ku motibu di e interogashonnan a duna orden pa hasi un investigashon penal, pero pa motibunan táktiko e no a haña ku ta oportuno pa e momento ei detené Rozier i pa listra kas.
Na novèmber di 2013 OM a pidi outoridatnan kanades pa segurá e mensahenan ku a manda via Blackberry messenger i entregá nan na Hustisia na Kòrsou. Te awe no a haña kontesta riba esaki. Luna pasá OM atrobe a manda un petishon pa asistensia hurídiko pa outoridatnan na Canada.
Ministerio Públiko awor ta bisa ku nan ta dependiente di outoridatnan kanades. A base di e resultadonan di e petishon pa asistensia hurídiko lo tuma e pasonan ku ta sigui. P’esei no por bisa ku Ministerio Públiko lo no pèrsiguí, segun OM.
Outor: Dick Drayer


text:
- un prueba di identificacion valido (rijbewijs, cedula di Aruba of paspoort);
- formulario di registracion pa vehiculo di Servicio di Impuesto SIAD) di e vehiculo riba bo nomber. E formulario no por ta mas bieu cu 6 (seis) luna;
- un prueba di seguro valido di e vehiculo
Traspaso di keuringskaart
Descripcion
Si bo a cumpra un auto cu tin un keuringskaart valido, como doño nobo bo por pasa e carchi riba bo nomber. E ora bo ta haya un keuringskaart riba bo nomber cu e mesun datonan di keur cu esun original. Traspaso ta tuma luga solamente ora no tin cambio den e meta di uzo di e vehiculo di motor. Esaki kiermeen cu traspaso di un transporte propio pa un di transporte di persona of vice versa no ta posibel.
Unda pa pidi'e? / Mas informacion na
Balie di e Seccion di keurmento di vehiculo (keuringslokaal ) di Departamento di Inspeccion Tecnico (DTI).
Kico mi tin di hiba cu mi?
Cuanto e ta costa?
Ta cobra e suma di Awg. 10,- y mester paga cu placa exacto.
Cuanto tempo ta dura pa hay'e?
Un ora, dependiendo di e cantidad di vehiculo di motor pa keur.


text:
E curso di Certificacion Pedagogico Didactico (PDG) ta un curso parcial pa e profesionalnan cu kier ta competente den e profesion di docente of educador. Pa medio di e curso di PDG e profesionalnan por desaroya competencia pedagogico y didactico. E graduado di PDG por duna un materia na enseñansa profesional y scol avanza. E curso tin un duracion di 2 aña y cada un ta consisti di 4 blok. E cursista lo haya les dos biaha pa siman na Instituto Pedagogico Arubano (IPA) y, pa motibo di e situacion actual, por siña online. Banda di esaki lo tin tarea pa haci na cas, na scol, online y tarea practico. E curso di PDG lo cuminsa na januari 2022.
Tin dos grupo di participante cu por haci e curso di PDG: 1. maestro cu ta traha ‘onbevoegd’ den enseñansa avanza e.o. EPI y MAVO. 2. profesional di otro sector e.o. empresa of instancia cu no ta enseñansa, cu tin interes y motivacion pa sa mas di e profesion di educacion, y cu kier traha riba nan conocemento y habilidad pedagogico didactico. Pa e grupo di profesional aki PDG ta un rekisito pa drenta sector di enseñansa.
Den cuadro di e asina yama ‘Get to know IPA’, e instituto lo tene un live session di e curso di PDG dia 9 di november pa 6or di atardi riba e pagina di Facebook Instituto Pedagogico Arubano. Durante e live session lo elabora riba e contenido di e curso di PDG, rekisito y procedura pa inscribi. Alabes lo tin cursista di PDG presente, un ‘zittende leerkracht’ y un ‘niet-zittende, leerkracht’ p’asina comparti nan experiencia di e curso.
IPA ta invita tur persona cu ta interesa pa haci e curso di PDG pa ‘like’ e pagina di Facebook Instituto Pedagogico Arubano, p’asina participa na e live session. Tambe pa keda na altura di tur informacion di ‘Get to know IPA’.
Pa mas informacion por bishita nos website www.ipaaruba.com of pagina di Facebook ‘Instituto Pedagogico Arubano’ y si ainda tin cualkier pregunta, por tuma contacto cu Studenten Services na 5243100.


text:
Durante un foro di profeshonalnan siman pasá riba e ‘pakete di Knops’ i e situashon finansiero penoso di nos pais, un panelista a bisa ku nos no mester drenta pániko ku Gobièrnu di Kòrsou (GdK) na un momentu dado no por kumpli ku su kompromisonan finansiero. Esaki pasombra un gobièrnu semper tin instrumènt na su disposishon pa paga. Elaborando e a bisa ku lokual GdK por hasi ta “kap e kabes di Rijkswet Financieel Toezicht (CFT) afó” pa asina e “hasi loke e ke”. Gobièrnu lo por krea sèn i tambe duna hende bòn pa kumpra kos. Su mensahe – ku e a presentá komo alternativa pa e pakete di Knops- tabata: “Si bo tin bo mes florin, sèn no por kaba”.
Mi a spera ku ningun hende a skucha e ponensia aki. Pero mi a haña entretantu asina tantu komentario, ku mi mester reakshoná pa e fantasia aki no bai biba su mes bida.
Klaro ku den teoria bo por oumentá e kantidat di plaka den sirkulashon pa asina paga bo debenan na florin. Sirkulashon di plaka sinembargo mester ta den relashon ku bo produkshon ekonómiko. Si bo oumentá plaka den bo ekonomia dor di e.o. imprimí biyetenan di florin òf duna bòn (komo remplaso di plaka) sin tene kuenta ku bo produkshon nashonal i sigur den un situashon di dekresementu ekonómiko, bo ta krea problemanan finansiero i sosialekonómiko grandi. Bo ta pone e relashon entre di florin i dòlar Merikano na peliger, bo ta sòru pa inflashon subi bárbaramente, kuentanan di spar den florin na bankonan komersial ta pèrdè balor, konfiansa den florin ta desaparesé i hende no ke keda pagá mas ku e moneda aki i huida di kapital (kapitaalvlucht) lo subi.
Si e medidanan aki ta asina bon, dikon e panelista a bisa ku e promé kos ku mester hasi ta kita kabes di CFT, esta esun ku enkargá ku supervishon finansiero? Mi no ta spekulá riba su agènda, pero mi ke atvertí pa nos no kere den webu di gai. No ta eksistí ningun ‘toverstok’. E reseta ta kononosí. Nos mester reformá nos strukturanan ku ta strobe kresementu duradero, bira mas kompetitivo globalmente, alsa nos kapasidat institushonal i yega na un maneho finansiero duradero. Kon eksaktamente nos ta hasi esaki, mester keda papiá ku Hulanda. E pakete aktual di Hulanda riba mesa no ta hiba nos na e resultadonan ariba menshoná. No mester rechas’é, pero drech’é.
Nos tin un tarea largu i difísil nos dilanti. Lo no ta fásil. Plama speransa falsu dor di krea plaka no ta yuda e kousa. Ta bon pa kòrda kon Zimbabwe no muchu tempu pasá a kana e kaminda di prent plaka pa loko. Ta bon tambe pa kòrda unda Zimbabwe ta pará awe. Ta ei nos ke bai?
Willemstad, Kòrsou


text:
Riba 8 yüli 2021 tatin 30 kaso aktivo. Awe, 10 dia despues, tin 405.
Mínimal un moshon di desaprobashon e minister di Salubridat Públiko ta meresé. Esaki despues di a demostrá ku e no ta kumpli ku su tarea komo mandatario responsabel pa e kartera di salubridat públiko. Penosamente esaki a bin dilanti ku su èkspreshonnan durante di un konferensia di prensa tokante e krísis di COVID.
Ta inakseptabel ku e minister den un pandemia ta kere ku e tin derechi di pone su bèrdat personal riba e tarea pa kuida salú di e kolektividat, kreando kontroversia i duda inesesario. Di unda a sali ku bo bèrdat (kisas basá riba bo krehensia) ta bin nan promé lugá den un krísis? Kiko por pone ku bo krehensia personal ta mas importante ku e situashon di eksepshon ku bo tambe resientemente a bai di akuerdo pa ekstendé?
E minister mester komprondé ku mientras e komo hende ta liber pa kere kualkier bèrdat, su krehensia personal no por remplasá e bèrdat ku bakunashon ta e manera mas efektivo (94%) segun siensia pa prevení COVID. I, te ainda no tin alternativa pa bakunashon ku ta mes òf mas efektivo. Si e minister ke keda kere den su bèrdat, e por. Den e kaso ei e no por ta minister pasombra e ta un peliger pa salú di tur hende. Staten mester tuma e situashon aki na serio i presentá por lo ménos un moshon di desaprobashon kontra di e minister.
Willemstad, Kòrsou


text:
Endy Croes ta yiu di Mama Sofia Croes Rasmijn d.f.m y Everaldo Croes d.f.m. Endy tin 53 aña y ta tata di 7 yiu, di edadnan entre 34 y 16 aña. Endy tin 25 aña felizmente casa cu su esposa Dilaila Croes-Odor.
Desde chikito Endy a lanta hunto cu su rumannan Everaldo, Sandra y Edmond den e dushi districto di Sta Cruz. Su mayornan semper a haya importante pa nan yiunan por bay scol pa haya nan educacion pero alaves a enfoca den actividadnan pafo di scol. Asina a percura pa laga nan yiunan bay les di musica y dedica na deporte. Endy a siña toca drum y trombone cual el a haci pa hopi aña na unda el a toca den brasband y banda(nan) conoci di Carnaval. Endy a sirbi Misa y a toca riba Koor di Sta Cruz. Otro pasion grandi di Endy tabata baseball y softball. Tanto como atleta riba nivel di seleccion di pais y despues como dirigente a forma Endy su caracter y carera. Factornan Deseo, Disciplina, Dedicacion y Determinacion “4D” ta e base cu a transforma Endy den un lider den diferente posicion central tanto na Aruba como internacional.
EDUCACION
Despues cu Endy a gradua na Hulanda como Chemisch Analist, Endy a regresa Aruba y a traha den Refineria Coastal desde 1991. Endy a casa y a muda pa districto di Noord unda e ta bibando pa mas di 26 aña. Endy su yiunan a nace y crece den Noord. Despues di a traha 10 aña den Coastal, Endy a sigui pasonan di su defunto Tata (Efe) y Abuelo (Jendy) cu retonan nobo como entrepeneur. Asina Endy a habri y maneha su propio negoshinan entre otro Bar Restaurant den Sta Cruz y Botica Noord den Noord. Banda di esaki, Endy a fungi como un promotor exitoso organisando hopi show internacional y den ramo di deporte pa 12 aña largo e magnifico campeonato di softball Champ of the Champs cual a ricibi reconocemento di Confederacionnan Internacional manera WBSC Americas y CONSURSA. Desde 2001 pa 2009, Endy a fungi den Directiva di Lotto pa Deporte como Vice Presidente, Presidente y despues Director unda a logra triplifica e benta di Lotto pa Deporte di 16 miyon pa 42 miyon pa aña. Proyectonan manera Stadion Frans Figaroa, Parke Jaburibari, Veldnan na Pos Chiquito, complehonan deportivo Yara y Simeon Antonio, veld di Baseball Nady Croes/ Crismo Angela tur a wordo logra den e periodo 2001-2009 y ta papia pa nan mes.
Desde 2009 Endy a wordo eligi den Congreso International door di 120 pais como Vice Presidente di ISF (International Softball Federation) y na 2010 a wordo eligi Vice Presidente di CONPASA y ECASC, mientras na 2011 a bira miembro di Directiva di CONSURSA. Esakinan tur ta plataformanan internacional dirigiendo e deporte di Softball.
POLITICA
Desde 2013, Endy a ricibi oportunidad pa subi lista di MEP y desde 2017 pueblo a honra Endy cu un stoel den Parlamento. Endy ultimo 4 aña den Parlamento a hiba un lucha tenas pa un husticia husto pa frena corupcion. Alavez Endy a enfoca cu hopi pasion riba temanan manera Deporte, Economia y Infrastructura. Esnan cu conoce Endy sa cu Endy semper ta cla pa brinda ayudo cu su portanan habri pa pueblo. Endy ta un persona cu un bon curason un gran carisma, un luchado y trahado incansabel pa su pueblo. Endy ta conoci pa su determinacion pa logra su metanan.


text:
Orashon djadumingu 1 di yanüari 2017
Orashon djadumingu 1 di yanüari 2017
Nan a bai lihé i a haña Maria, Hosé i e yu. E yu tabata drumí den un pesebre. Ora nan a mir’É, nan a konta loke e angel a bisa nan di djE. Tur hende ku a tende loke e wardadónan a konta, a keda asombrá. Maria a warda tur loke e angel a bisa den su kurason i a meditá riba dje. Ora e wardadónan a bai bèk, nan a glorifiká i alabá Dios pa tur loke nan a tende i mira; tur kos a sosodé manera e angel a bisa nan. Riba e di ocho dia, ora e momento pa sirkunsidá e yu a yega, nan a yam’É Hesus, e nòmber ku e angel a dun’É promé ku su mama sali na estado di djE.
Lukas 2:16-21


text:
KOMUNIKADO DI KUERPO POLISIAL KÒRSOU Detenshon pa violashon di Lei di Arma di Kandela, droga i ladronisia
KOMUNIKADO DI KUERPO POLISIAL KÒRSOU
255 / 2017
19 yüli 2017
Detenshon pa violashon di Lei di Arma di Kandela, droga i ladronisia
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djarason 19 di yüli 2017, alrededor di 14.05’or un patruya di e tim general di mantenshon di
òrden públiko a kuminsá un investigashon riba posishon di droga i arma ku a kulminá na un
kas den e bario di Krakeel.
Na e kas en kestion polis a hasi un entrada Hudisial. Durante di e kòntròl aki polis a haña i
konfiská:
Un(1) arma di kandela automátiko
Un(1) pistol marka Glock
Kantidat di munishon ( bala skèrpi)
Kantidat di saku grandi ku mariwana
Atributonan pa planta, prosesá i kultivá mariwana
Un bròmer probablemente prosedente di ladronisia
Kontinuando ku e investigashon polis a haña un KIA Rio di dal riba e tereno. Ora ku e
agentenan tabata hasi investigashon na e outo aki nan ta sinti un holó fuerte di mariwana
den e besindario aki tambe. E momento ei nan a bai na un kas ku ta den konstrukshon i ku
no ta habitá. E kas aki ta konsistí di kuater(4) kamber di kua tres(3) di e kambernan ta fungi
komo lugá di kultivá mariwana. Polis a konstatá ku tabatin hòrtamentu di koriente.
Mas aleu polis a haña un konteiner riba e tereno ku den dje un outo Ford Edge i un kantidat
di piesa di motor i bòdi ku probablemente ta prosedente di ladronisia. A konfiská tur e
artíkulonan aki pa mas investigashon.
E investigashon den e kaso aki ta kontinuá.
Athunto potrèt


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 19 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 19 di sèptèmber 2021.
Kompilá: djasabra 18 di sèptèmber 2021, 05:00 o.l. (09:00 UTC).
Tempu: Parsialmente nublá i por lo general seku ku un bista redusí. Durante mainta trempan, tin un chèns chikí pa un áwaseru lokal.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:35 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando, fuerte den ráfaga; forsa 6 (40 te 50 km/ora, 22 te 27 nudo).
Situashon general: Aunke e kondishon atmosfériko ta faborabel pa nubianan sigui move den nos region, kual por produsí un áwaseru lokal durante oranan di mainta. Pero pa e restu di e dia, no ta antisipá masha desaroyo di nubianan signifikante riba nos isla i tempu lo ta seku. Mas aleu, ta antisipá ku bientu lo ta moderá te bastante fuerte.
Kondishon di laman: Generalmente moderá ku altura di ola entre 1 i 2 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaluna mainta: Parsialmente nublá i seku.
Meteorólogo: Figueroa.


text:
Banco Central ta mira un 2016 cu reto, A revisa cifra di crecemento di...
Nos por a mira ultimamente algun publicacion remarcabel di Banco Central di Aruba, cu ta tira un luz diferente riba nos situacion economico. Despues...
Gobierno birando wea di presion? No ta presion di pafo ta haci’e rementa…
Un conocedo di nos sistema politico hopi aña pasa a bisa e palabranan aki cu ta mantene nan balor te awe: “No ta presion...
Con ta para cu nos infraestructura? Cuanto caminda falta pa drecha
Den propaganda gubernamental semper ta papia solamente di e proyectonan grandi cu ta na caminda o den ehecucion caba. No ta intencion pa bay...
Agricultura y cria liber di impuesto: Mester establece prioridad
Banda di e bochorno encuanto e tereno otorga o no na ministro, menos atencion a bay pa e plannan di e ministro encarga cu...
Aruba entre mihonan den credit rating, danki na supervision di Hulanda
Recientemente nos por a observa un alegria den circulonan gubernamental pa e echo cu Aruba a aparece na di tres luga den credit rating...
Aruba responsabel pa desmantelacion y limpieza? Valero ta walk away y Citgo ta...
A base di e informacion cu a ser divulga te awor aki, por conclui cu Aruba por bay asumi responsabilidad pa desmantelacion y limpieza...
Kico por siña di carnaval? Por mas y miho?
Faltando su clausura awe nochi, Carnaval 2016 ta tras di lomba atrobe. Despues di topa cu varios contratiempo, por bisa cu e parti mas...
Kico ta e Aruba sostenibel cu nos mes por logra? No tur...
Ta bon conoci cu e actual gobierno ta aspira na un Aruba mas sostenibel den tur sentido, den esey un Aruba mas ‘berde’ sin...
Ministro Oduber a pone ultimatum? Bishita na Gobernador tabata pa anuncia su retiro
Practicamente por bisa cu e bishita na Gobernador di ministro Oduber tabata pa entrega su retiro. Esey e ta bisa cu e palabranan cu...
E fenomeno di apartamento, Con pa maneha esaki?
Durante e ultimo lunanan di aña cu a termina, tabatin mencion di e fenomeno di apartamento relaciona cu e yegada di turista for di...


text:
KRALENDIJK – Resientemente gobièrnu di Boneiru pa medio di SKAL a entregá plaka di mérito na dos gran artista Boneriano. Ta trata di Richinel ‘Rishi’ Anthony i Rignald ‘Tiri’ Trinidad. Esaki a tuma lugá na Posada Para Mira durante e aktividat “Chispa di Wan ku Pedu”.
Diputado James Kroon na nòmber di gobièrnu di Boneiru a menshoná ku e ta hopi kontentu di mira 2 persona ku un di nan sigur ta nifiká hopi pe musikalmente. “Tempu ku mi a kuminsá toka, e persona aki a hala mi atenshon i ponemi den lus. Ta trata di ‘El Gran Tiri Trinidad’. Pa loke ta Rishi, ta otro persona salí for di bario di Rincon i ta bon músiko. Nos di Boneiru mester mantené nos parti kultural haltu. No ta asina ku esnan ku ta bini di eksterior, ta yega i laga nos kultura bai pèrdí. Aktividatnan asinaki ta demostrá ku ta nos mes tin ku tene nos kultura bibu. Sigur nos músika krioyo i folklor tin ku keda den tòp. Gobièrnu di Boneiru ta bai sigui duna e sosten pa mantené nos kultura bibu i sigur nos músika krioyo. Di parti gobièrnu nos ta felisitá ‘El Gran Tiri’ i Rishi pa e plaka di mérito ku nan a risibí. Pronto nos ta bai hasi un grabashon huntu ku Tiri. Sigur e kantika ‘Sebé’, pa e forma kon Tiri ta trese esaki dilanti. Ta importante pa hasi un grabashon di e piesanan aki. Di parti di SKAL mi ta spera nos kontinuá ku e selebrashonnan di nos tradishon. Tin futuro den e mundu di nos kultura, loke tambe ta notabel serka nos muchanan ku ta desaroyando huntu ku e grandinan.
Despues di a risibí e plaka di merito for di man di diputado Kroon i hefe di Skal sr. Felix ‘Papito’ Thomas, Richinel ‘Rishi’ Anthony a dirigí algun palabra pa gradisi. “Manera semper nan ta bisa duna e hende su balor momentu e ta na bida. Mi ta apresiá e rekonosementu. Ta importante pa nos pasa nos konosementu di loke nos ta hasi musikalmente pa e hóbennan, ”Rishi a menshoná. Seguidamente a papia ‘El Gran Tiri Trinidad’. “Danki na SKAL i gobièrnu pa e rekonosementu. Sigur ta importante pa e hóbennan no laga e bida musikal krioyo bai pèrdí. Tin hóbennan ya ta kargando esaki, loke mi ta apresia. Nan ta dominá diferente instrumènt. Tin un proyekto andando kaminda e hóbennan ta bai presentá ku e parti di brass den músika krioyo. Esaki ta bai bira un inovashon den e músika krioyo. Un grupo di hóben ta bai presentá ku grupo Tuttifrutti pronto. Nan tin ku tene e kos aki duru i nunka mas e chispa lo paga, ”Tiri a bisa.


text:
Pa un pais cu ta depende te ainda practicamente y totalmente riba e industria di Turismo como su pilar economico ta hopi alarmante pa realisa cu awor e cantidad di bishitantenan stayover ta experenciando caida e aña aki atrobe, despues cu na 2016 a sufri caida caba. Esaki sigur ta efectonan ainda di e forma di maneha di Minister di Turismo anterior cu awor ta pretende cu nunca a haci nada robes, manera cu e no a forma parti di e gobernacion actual pa 7 aña y mey largo.
Por a constata cu aña pasa, pues aña 2016, a cera cu un caida den cantidad di bishitante stayover di 10.03%. E aña aki, apesar di por nota cu mercado Mericano a subi, por a constata cu e cantidad total di bishitantenan stayover te cu luna juni 2017 a baha cu 8.66% compara cu e mesun temporada di aña anterior.
Apesar di pronosticonan economico cu Aruba lo bay cera e aña cu crecemento, specialmente manteniendo un scenario cu refineria lo cuminsa cu actividadnan, ta preocupa nos cu tin probabilidad cu e crecemento aki lo no wordo realisa. Si acaso e crecemento economico no realisa e aña aki, esaki lo bira e di 3 aña consecutivo cu Aruba lo bay experencia crecemento negativo den nos economia cu ta significa cu Aruba ta den un recesion.
Ademas, e hecho cu por nota crecemento den e mercado Mericano, mester remarca cu esaki lo por conduci na un bon resultado den e placa cu bishitantenan ta laga atras na Aruba. Sinembargo Aruba ta bolbe bira demasiado dependiente di e mercado aki, ripitiendo e ora e mesun preocupacionnan di pasado.
Parti di e plan di MEP pa yuda stimula y engrandece economia bek ta encera e stimulacion di empresanan chikito y mediano (Small & Medium Enterprises). Aruba no por keda depende demasiado riba un solo of dos pilar so mas. Nos mester siña di pasado y tambe di otro paisnan. Ya den pasado Aruba tawata inverti y stimula nos hendenan mas den e area di plantacion, cria y pesca y ta nos opinion cu esaki por wordo modernisa pa atrobe Aruba cuminsa dedica na e industria aki. Asina por cuminsa pone menos presion riba importacion di algun producto cu ta wordo consumi pa e propio pueblo of tambe e bishitantenan.
E topico di empresa chikito y mediano sigur ta ricibiendo atencion den e region di Caribe tambe. Tin departamentonan na Aruba tambe a cuminsa traha den e direccion aki y nos di MEP ta para cla pa sostene e tipo di iniciativanan aki. Nos hobennan tambe ta para cla cu nan ideanan innovativo y un gobierno mester por asisti y purba guia den esaki pa por bira exitoso. Hobennan merece un oportunidad digno di bin y aporta bek na Aruba cu nan conocemento y ideanan, manera nos tambe a ricibi e oportunidad aki.


text:
NOS TA REZA
CONFESHON SERCA UN SACERDOTE
Reconciliacion of Confesion ta e sacramento, den cua Hesus pa medio di un sacerdote ta pordona e picanan, cu a comete despues di Bautismo. Asina nos ta reconcilia cu Dios y cu nos rumannan cristían. Laga nos analisa loke Hesus a bisa su Apostelnan (no na e pueblo...
———
ORASHON PA ENFERMONAN
Senjor Hesus,
nos ta kere cu bo ta bibo i resucita.
Nos ta kere cu realmente bo ta presente den Santisimo Sacramento di altar i den cada un di nos. Nos ta alaba Bo,nos ta adora Bo, pasobra bo ta bini serca nos, manera e pan bibo cu a baha for di Shelo. Abo ta plenitud di bida,...
———
SAN MIGUEL ARCANGEL, DEFENDE NOSDEN BRINGAMENTO
CONTRA MALICIA Y ENGANO DI DIABEL.SEA NOS PROTECION,
PA DIOS MANDA RIBA DJE,NOS TA PIDI HUMILDEMENTE,Y
ABO PRINS DI EHERCITO CELESTIAL,MANDA CU PODER DIBINO
DEN FIERNO SATANAS Y OTRO MAL SPIRITO,CU TA RONDIA DEN
MUNDO PA PERDICION DI ALMANAN.AMEN


text: Un reportero di Radio Live 99.9 FM, a keda aserka pa un suidadano kende a ekspresá algu ku e no por komprondé dikon e sistema a kambia. Segun e suidadano el a bai atendé pago di impuesto(number)pa outo, i nan a bis’é no ta nesesario pa prueba ku el a paga seguro. Solamente mester di e papel ku a risibí na kas ku mester paga impuesto di e vehíkulo. Ku otro palabra, no ta nesesario sigurá e outo, sinembargo loke ta importante, e impuesto di e outo mester ta pagá,”e suidadano a menshoná. El a sigui konta:”Den pasado mester a presentá ku papel di seguro bálido pa un temporada di 6 luna òf 1 aña pa por paga impuesto di outo. Awor esei no ta e kaso. Di otro banda ku tur trankilidat e persona iresponsabel ku ta deseá di manehá un vehíkulo sin ku e ta sigurá, ta fásil pa hasié. Momentu ku e persona kousa un aksidente, einan e problema ta presentá, pasobra si e tin falta i e no tin sèn pa paga, e otro persona tin ku kubri gastu pa drecha su mes outo. Un hende lo bisa ántes apesar ku mester a presentá ku un seguro bálido pa por kumpra number di outo, tabatin hende ta manehá vehíkulo riba kaminda sin paga seguro. Di e manera aki a stimulá i kontribuí pa esnan ku ta manehá un vehíkulo iresponsabel. Bèrdat polis mester kontrolá, sinembargo esun ku nan no logra atendé, ta keda kousa doló na esun hustu,” e suidadano a konta. “Meskos ku ta bai introdusí regla nobo di tráfiko, ta importante pa pone atenshon na e parti di pagamentu di number i seguro pa e ta mihó kontrolá,” el a finalisá bisando.


text:
ENTIERO DI LUIS MADURO TA BIRA GUERA KU YAMADA DI POLIS
Written by Khalil Guribaldi on 10 February, 2021
WILLEMSTAD-Luis Maduro ta den su mundu di berdat, pero su entiero a bira un kampo di bataya na El Seniorial na momentu ku mamam di su yu a bin dilanti ku e ta regresa Colombia ku su yu Carolina di 8 anja. Sra. Esther Maduro ta tanta di Larissa Gomez ku tin tutela di e mucha ku su tata defuntu mes a duna. Sr. Maduro a bai sosega después di a hiba un lucha kontra di kanser i e ultimo anjanan di su vida el a biba na Colombia i Korsou kaminda el a hasi esfuersonan grandi pa kaba di prepara tur e dokumentunan necesario pa traspasa tutela di e yu en kestion bek pa su mama natural di manera ku e por kuide i krie. Informashonnnan konfirma ku nos redakshon a hanja ta indika ku a hasi tur loke ta nesesario pa e traspaso tuma luga mediante di e kanalnan legal. Sra. Maduro ku ta ruman di e defuntu a mustra riba e hecho ku tur kos a bai robes na e entiero pa motibu ku el a bai e “extra strech” pa Kenis Rodriguez Ayala regresa Colombia ku e mucha después di entiero di e tata. El a hanja sostén di ekspertonan legal via di su amistatnan den eksterior. Abogado mr. Blonk a atende hinter e prosedura. A hiba e proseso te na final i e yu por a papia ku su mayornan. Tabatin kontakto ku regularidat entre Carolina i su mayornan i aparentemente pa e sra. Gomez ku tin tutela di e mucha.
Sra. Kenis a bin Korsou ku e restunan mortal den forma di shinishi pa e entiero. Pero tur kos a bira un senario di drama na momentu ku e mama a bai papia i a bisa ku e ke su yu bek. Angelo Gomez, un eks polis ku ta partner di Larissa a yama polis pa e mama.
Djadumingu Kenis mester a regresa Colombia ku su yu, pero tur kos a para. Polis a yega e entiero ku sirena i tur kos a brua. Kenis a kue su yu bai skonde den banjo i ruman di e defuntu sra. Esther a hanje ta Sali tras di polis ku a bai ku e mucha. Kenis awor ta ilegal i esaki riba su mes ta pidi pa struktura hudisial atende e kaso aki mas pronto posibel. N’e entiero no a spera presencia di Kenis i esei a pone ku a yama polis. “Mi a yuda hinter e trayekto aki pa motibu ku mi kier a mira mama ku yu uni ku otro. Mi sa ku e mucha a kambia i mi a mira esaki. El a bira flaku i pa malu Larissa no tabata laga mi wak ni papia ku e mucha.
Polisnan a presenta na gran eskala na e sitio i di un forma ku por deskribi solamente komo abusu di poder a ranka mama i yu for di brasa di otro. Un senario dramatiko sin ku tabata necesario. Según sra. Larissa e mes por kuida e mucha. “Mi sa ku ta deskuidando e mucha. El a bira flaku, pero si niun hende no ke lague papia e ta keda den man di un pareha ku no ta e mayornan ideal pe. Mi sa ku tin maltrato. E mucha a aki a bai ‘Yuda mi Yu’ i bo por mira ku el a bira flaku, tin miedu. Na entiero e mes a bula den brasa di su mama i bisa k uta batie. E tabatin un selular ku e ta konte mama tur kos pero ta manera a kibra su spiritu”, según Esther.
Tantu na Colombia komo aki na Korsou a papia ku ne riba e tema di tutela i su yu muhe. E mama ta hibando un vida normal i e ta traha. Pe nan a horta su yu for di dje. El a kasa ku e defuntu pero e yu no ta fruta di e matrimonio. Tog e defuntu a rekonose e yu i a kria e mucha ku a mira e komo su tata.
Despues di e drama di djasabra Esther su famia a yama un reunion pa di un manera of otro plakia e situashon. Na Ulandes Semper a usa e frase “Voor Het Welzijn van het Kind”. Na instalashon di e 6 wesnan nobo pa Korte di Korsou resientemente mr. Saleh a enfatisa e importansha pa nos struktura hudisial Sali mas tantu posibel na interés di e mucha. Abusu di poder te ainda no merese espasio di esaki. Mester por atende e tipo di kasonan aki tambe ku e diligensia necesario pa un yu bai bek ku su mama. E defuntu a hasi esfuersonan inkansabel pa akudi na tur e instanshanan necesario pa e mucha yega bek serka su mama i pa atende e dokumentunan necesario. No ta un kaso di sen, ni di abusu di poder. Pero ta un kaso ku ta ekshi pa nos struktura di demokrasia funshona. Carolina mester bai serka su mama, awor ku su tata no tei mas i mester boltu Voogdijraad i kuminsa wak dikon tin asina tantu diskrepansha den e oportunidat pa muchanan bai bek ku nan mayornan ku di berdat ke i kriya nan
Amgelica Pariss Tin E Detayenan


text:
Desde 1 di October 2020 te 1 di Februari 2021, Garage Cordia Aruba (GCA Auto Sales NV) tabata tin nan “Toyota Dream Car Art Contest,” y a invita muchanan di tur skina di Aruba pa comparti ideanan di futuro mobilidad door di pinta e auto di nan soño. Tur idea a nace di un soño, y nos di Toyota Aruba ta spera cu e actividad aki lo yuda e creatividad di e siguiente generacion di gran inventor, pensado y soñado.
Toyota Aruba a ricibi un total di 45 pintura di diferente scol na Aruba. Di eynan 3 miembro di hurado di e mundo di arte y mucha, esta Nohemy Habibe, Maya Lepsanovic y Anuar Habibe a scoge 3 ganado den dos categoria.
Ganadonan di categoria 1 (7 aña y menos)
- Prome luga – Bryson Magdalena
- Di dos luga – Jabrion Hamdaoui
- Di tres luga - Saavi Tilokani
Ganadonan di categroia 2 (8-11 ana)
- Prome luga – Ronella Chen
- Di dos luga - Anderson Tjin
- Di tres luga - Rishentely Jamanika
E competencia ta consisti di competencia nacional y mundial. E compentencia nacional. Den cada pais participante lo tene un competencia nacional di Juni 2020 pa Februari 2021. E ganadonan di e competencia aki ta drenta como representante di nan mesun pais den e “competencia mundial”, cu ta teni na Hapon.
Desde 2004, a realisa Toyota Dream Car Art Contest como parti di e iniciativa di contribucion social di Toyota. Solamente na 2019, tabata tin mas of menos 950.000 entrada di 86 pais y region di henter mundo.
1st place winner 2nd Category – Ronella Chen
1st place winner 1st Category – Bryson Magdalena


text:
ORANJESTAD – Awe mainta via video conference Hues a dicta sentencia den e caso penal cu Ministerio Publico a cuminsa contra e hombernan A.C.R., G.V.D.S., V.V.L. y W.Q.A. Tur ta wordo acusa di importacion di cocaina ariba e anochi di 22 pa 23 November 2020. E cargamento di cocaina lo mester a yega cu boto na Arashi y despues hiba na e cas di cunucu na Curimiauw. Hues a castiga e grupo aki menos di loke Fiscal a exigi.
Tres siman pasa tratamento di e caso a tuma lugar caminda Fiscal a bisa Hues cu e sospechosonan kier laga pasa cu nan no sa nada di droga y cu pa casualidad nan tabata eynan. A.C.R. ta responsabel pa e cantidad di marihuana cu a hay’e cun’e y G.D.S tambe. A haya mas cu 5 kilo di cocaina na e cas. Ta hopi straño cu ningun hende sa di e droga aki. Polis a scucha combersacionnan cu a mustra cu droga yega na beach. A mira auto di A.C.R. na e beach y despues a bay na e cas di cunucu na Curimiauw. Haya cu loke e grupo ta declara no ta cuadra nada cu loke Polis a observa. No kere loke A.C.R. awor ta bin declara den Corte. Su siguiente dia ora Polis a bay investiga na e cas, a haya e droga. Haya cu e grupo tabata sa di e droga. V.V.L. hasta a core bay cu e tas cu droga. A haya 3 kilo den e tas. Ta mucho casualidad cu esnan cu a scucha den e tap tabata na e cas. Haya nan culpable di importacion di 5 kilo di cocaina. Haya cu ta henter un organizacion a tuma lugar. Fiscal a exigi 3 aña di prison pa A.C.R., V.V.L. y W.Q.A. y 3 aña y 6 luna pa G.D.S. kende anterior a wordo condena pa droga.
Hues a bisa cu e acusacion contra A.C.R., V.V.L., W.Q.A. y G.D.S. ta cu nan a importa cocaina riba e anochi di 22 pa 23 di November 2020. Tambe ta acusa G.D.S. di posecion di 400 gram di marihuana.
Hues a bisa cu a base di scucha yamadanan di cellular, Polis tabata vigila e movecion di e grupo aki. A persigui un auto, maneha pa A.C.R. cu un aparato special. Asina a haya sa cu e droga a yega na Arashi y despues bay na e cas di cunucu di G.D.S. Su siguiente dia a haci un investigacion na e cas caminda a haya 3 kilo di cocaina y a haya A.C.R., V.V.L. y W.Q.A. Ta asina cu A.C.R. a core bay y a tira un tas den un vijver. Den e tas a haya 2 kilo di cocaina.
Hues a bisa cu A.C.R., W.Q.A. y V.V.J. a importa cocaina e anochi ey. Pa cu e castigo, Hues a mustra cu importacion ta duna Aruba un mal nomber y ta fomenta criminalidad. El a condena A.C.R., W.Q.A. y V.V.J. na 2 aña y 6 luna di prison.
Pa loke ta G.D.S., Hues a bisa cu G.D.S. a desmenti di tabata envolvi cu cocaina. El a admiti di tabatin e 400 gram di marihuana. Na opinion di Hues, e solo hecho cu a haya droga den G.D.S. su cas, no ta suficiente pa bisa cu G.D.S. sa di e lote di cocaina. Ta un muher tabata sa di e droga aki y a papia cu A.C.R. Hues a declara G.D.S. liber di a importa cocaina. Hues ta haya G.D.S. culpable di e 400 gram di marihuana y a conden’e na 12 luna di prison.


text:
Departamento di DIMAS ta trahando duro riba mehoracionan pa brinda un miho servicio na su clientenan. Diamars den un reunion fructifero nan a presenta na e miembronan di hunta di ATIA e proyectonan cu ta tumando lugar den e departamento. Un di e proyectonan ta e digitalisacion y automatisacion di procesonan di aplicacion pa permiso. Conhuntamente cu KPMG nan lo ta introduciendo esaki den varios fase y e expectativa ta pa finalisa esaki den luna di april. E automatisacion di proceso lo hasi posibel pa aplica online enbes di mester fysicamente bishita e oficina di DIMAS.
Ademas ta trahando riba simplificacion di e proceso, reorganisacion di e departamento y un systema cu lo hasie mas facil pa produci estadisticanan necesario pa hasi planificacion riba termino medio y largo posibel. E sigiente paso lo ta conecta e systemanan di diferente departamento cual lo hasi e control riba legitimidad di permisonan mas fasil y transparente.
ATIA a trese dilanti e preocupacion pa cu imigrantenan cu ta wordo busca di otro paisnan pa traha den cierto sectornan pa cual no por hanja hende local, pa loke ta nan edad. Ora personan di edad halto ta imigra pa Aruba, nan contribucion pa fondonan manera SVB y AZV ta limita, cual ta causa cu ora nan yega edad di pension nan tin cu biba di un suma minimo. DIMAS a splica cu ta trahando riba un profil pa imigrantenan cu en berdad ta inclui edad di e persona pero esaki ta solamente un di e varios propuestanan riba mesa pa cu e problematica aki.
ATIA ta aplaudi implementacion di e mehoracionan aki, no solamente pa e miho servicio cu elo trese pero tambe pa e miho control y transparencia cu lo resulta.


text:
Na nòmber di Presidente di Parlamento mi ta manda e meil aki informando boso ku e reunionnan di Parlamento pa e siman aki ta keda kanselá te próksimo aviso. Motibu di e kanselashon ta e echo ku ministernan ku mester bin deliberá den Parlamento, ta atendiendo ku aspektonan rondó di COVID-19. E situashon eksepshonal ku a surgi ta motibu pa Presidente di Parlamento laga interes general prevalesé i kanselá e reunionnan por lo pronto.
Atentamente,
Silvin Cijntje, LL.M
Secretary General
Wilhelminaplein # 4
KOMPARTI E NOTISIA AKI VIA / Share the news
Like this:
Like Loading...
Related


text:
Impuesto di turista
Ta kobra Impuesto di turista i Impuesto riba hürmentu di vehíkulo di motor despues di deklarashon di un persona òf empresa ku tin ku paga impuesto. Personanan òf empresanan ku ta ofresé lugá di hospedá na turista, tin ku paga impuesto di turista. Personanan òf empresanan ku ta hür outo, motosaikel of skuter ku turista, mester paga impuesto riba hürmentu di vehíkulo di motor. E personanan i empresanan ku tin ku paga impuesto di turista i impuesto riba hürmentu di vehíkulo di motor, mester hasi deklarashon tur luna. Por hasi esei via belasting-olb@bonairegov.com


text:
Treining den kuadro di lantamentu di “Jeugdreclassering”
4 febrüari pa 14 febrüari 2014
Den kuadro di lantamentu di e fundashon nobo “Ambulante Justitiële Jeugdzorg Curaçao” (AJJC), den koperashon ku “Expertisecentrum William Schrikker” a organisá un kurso komo preparashon na tur e trahadonan ku ta ehersé e trabounan di reclassering na e menornan di edat (Jeugdreclassering) aki na Kòrsou.
Ku yudansa di dos profeshonal di Hulanda sra. Rene Sievers i sra. Juneska Amasia, kendenan ta trahadónan di William Schrikker Groep, a bin duna treining di e método di jeugdreclassering kual ta enserá “Handboekmethode Jeugdreclassering”. Konhuntamente e dos personanan enkuestion a duna aporte i sostén pa lantamentu di Jeugdreclassering na Kòrsou.
E treining di e “Handboek Methode Jeugdreclassering” ta un método asina yamá “evidence based”, kual ta basá riba e loke e buki ta menshoná komo “What Works”. Durante e treiningnan e jeugdreclasseringswerkernan a siña kon pa duna guia na hóbennan ku a bini den kontakto ku Polis of Hustisia, a risibí un kodena den kuadro di Jeugdstrafwet di mas o menos 12 pa 18 aña di edat den un konteksto hudisial obligatorio.
Aparte di e kuadro hudisial e trahadó di jeugdreclassering ta kubri tambe e aspekto pedagógiko. Esei ta enserá ku mester hasi un kombinashon entre e aspekto hudisial teniendo na kuenta tambe e faktornan pedagógiko. Meta final di esei ta pa evitá ku e hóben ta bolbe kometé un delitu òf alomenos pa minimalisá e chèns ku e hóben ta bolbe bin den kontakto ku Hustisia. Ku otro palabra evitá ku e hóben ta bolbe kometé un delito.
Durante e treiningnan a presta atenshon tambe na e grupo di enfoke ku mester di guia adapta. Aki ta trata di hóbennan ku un defisensia kognitivo i kon tin ku komuniká y atende ku ku e tipo di hóbennan aki na un manera efektivo. Investigashonnan den pasado, entre otro na Kòrsou (GOG) a demostrá ku 60 pa 70% di e hóbennan ku bini den kontakto ku Hustisia ta hóbennan ku tin un defisensia kognitivo. Durante e treining a duna un splikashon amplio di e karakterístikanan di e grupo di enfoke. E tipo di e hóbennan aki mester di un guia speshal, pa motibu di nan inteligensia ku tin un promedio di 50 pa 85. E hóbennan aki ta falta e abilidat sosial ku ta trese kuné diferente posibel problemátikonan. Pa e motibu aki e forma di trata ku nan mester ta na un forma adaptá ku nan por kapta e mensahe ku ta wòrdu duná na nan. Notabel ta ku pa traha ku e hóbennan aki mester kana e proseso ku nan tiki tiki i stipulá meta fasil ku nan por kumpli kun’é. Dor di nan kapasidat limitá nan no ta komprondé tur kos pareu si bo ta komuniká ku nan riba un nivel mas haltu for di nan kapasidat. Mester komuniká den un forma efektivo i hasi uso di vokabolario simpel sin usa palabra grandi. Un aspekto hopi importante ta pa traha ku e hóben ku pintura den un forma ku e situashon ta bira visual p’e. Mester pone atenshon riba desaroyo di e hóben pa yudé krea un imagen propio real di dj’e. Hopi importante ta tambe pa duna e hóben e sostén nesesario ku e tin mester pa mantené su mes riba e bon kaminda. No tolerá sierto komportashon di e hóben pero duna un guia adaptá na su nivel kognitivo ku e por komprondé na unda bo ke yega ku ’é.
Komo parti di e treining e kolaboradornan di Jeugdreclassering a haña e oportiunidat pa presensiá un kaso den Korte Sumario. Di e forma ei tambe a brinda fiskal, abogado, hues i kliente e oportunidat pa sera konosi ku AJJC (Jeugdreclassering).
Tambe algún seshon di informashon a wòrdu duná dor di diferente entidatnan manera abogado sr. Mr. Girigorie, sr. Sambo di Kuerpo Polisial Kòrsou, sra. Natascha Pieter di G.O.G. i sra. Vicento di Ministerio Públiko. Den kuadro di nan treining e kolaboradornan di AJJC a hasi un bishita na “Justitële Jeugdinrichting Curaçao”, antes G.O.G.
Un aspekto hopi importante den e trabou di Jeugdreclassering ta pa traha den estrecho koperashon ku diferente sosionan. Tambe atenshon a wòrdu prestá pa traha un mapa sosial di tur e instansianan ku ta traha ku AJJC.
4 februari tot 14 februari 2014
In opdracht van de nieuwe Stichting Ambulante Justitiële Jeugdzorg Curaçao (AJJC) heeft het Expertisecentrum William Schrikker in de eerste twee weken van februari 2014 een training uitgevoerd voor de nieuwe jeugdreclasseringswerkers op Curaçao.
Met de inzet van een gecertificeerde trainer in de Handboekmethode Jeugdreclassering, mevr. Rene Sievers, en een ervaren Antilliaanse- Nederlandse Jeugdreclasseringswerker, mevr. Juneska Amacia, van de William Schrikker Jeugdreclassering hebben zij de herstart van de jeugdreclassering op Curaçao vol enthousiame ondersteund.
De training Handboek Methode Jeugdreclassering is een eenduidige “evidence based” methode gebaseerd op “What Works”, die de Jeugdreclasseringswerker in de training heeft geleerd hoe zij jongeren van twaalf tot achttien jaar kunnen begeleiden in het gedwongen justitiële kader. Behalve het juridische kader heeft de Jeugdreclasseringswerker ook een pedagogische taak en de pedagogische taak te combineren, teneinde de jongeren te begeleiden met als doel het voorkomen van recidive of het verkleinen van het risico op recidive. Met andere woorden herhaling van de gepleegde strafbare feiten te voorkomen.
Ook werd er aandacht besteed aan de speciale doelgroep van jongeren met een Licht Verstandelijke Beperking (LVB). Het herkennen van- en communiceren met jongeren met een LVB.
Uit onderzoek is gebleken dat 60 à 70% van deze jongeren die in aanraking komen met de justitie LVB’ ers zijn. Hierdoor hebben we een uitgebreid uitleg over het omgaan met deze doelgroep gekregen.
Dit speciale doelgroep heeft een speciale aanpak nodig. Zij hebben een beperkte intelligentie (IQ van 50 tot 85) en een beperkte sociale redzaamheid met bijkomende problemen.
Hun aanpak is daartoe aangepast. Kenmerkend voor deze aanpak is het werken met kleine en haalbare stappen, vereenvoudigen, visualisering, aandacht voor de ontwikkeling van een reëel zelfbeeld en borging van blijvende ondersteuning. Effectieve communicatie en taalgebruik is essentieel, niet door de vingers kijken, maar begeleiding op maat geven.
Als onderdeel van de training hadden jeugdreclasseringswerkers de eer en mogelijkheid om een strafzitting bij te wonen en ook als Jeugdreclassering voor te stellen.
Eveneens hadden de jeugdreclasseringswerkers enkele info sessies bijgewoond van advocaat dhr. Mr. Girigorie, dhr. Sambo van de Korps Politie Curaçao, Natascha Pieter van de JJIC en mevr. Vicento van de Openbare Ministerie. Tevens hebben zij een bezoek afgelegd bij de Justitiële Jeugdinrichting Curaçao (JJIC), voorheen G.O.G.
Een belangrijk onderdeel van het werk van de AJJC is het samenwerken met ketenpartners. De jeugdreclasseringswerkers hebben aandacht besteed aan het opzetten van een sociale kaart.
4 febrüari pa 14 febrüari 2014
Den kuadro di lantamentu di e fundashon nobo “Ambulante Justitiële Jeugdzorg Curaçao” (AJJC), den koperashon ku “Expertisecentrum William Schrikker” a organisá un kurso komo preparashon na tur e trahadonan ku ta ehersé e trabounan di reclassering na e menornan di edat (Jeugdreclassering) aki na Kòrsou.
Ku yudansa di dos profeshonal di Hulanda sra. Rene Sievers i sra. Juneska Amasia, kendenan ta trahadónan di William Schrikker Groep, a bin duna treining di e método di jeugdreclassering kual ta enserá “Handboekmethode Jeugdreclassering”. Konhuntamente e dos personanan enkuestion a duna aporte i sostén pa lantamentu di Jeugdreclassering na Kòrsou.
E treining di e “Handboek Methode Jeugdreclassering” ta un método asina yamá “evidence based”, kual ta basá riba e loke e buki ta menshoná komo “What Works”. Durante e treiningnan e jeugdreclasseringswerkernan a siña kon pa duna guia na hóbennan ku a bini den kontakto ku Polis of Hustisia, a risibí un kodena den kuadro di Jeugdstrafwet di mas o menos 12 pa 18 aña di edat den un konteksto hudisial obligatorio.
Aparte di e kuadro hudisial e trahadó di jeugdreclassering ta kubri tambe e aspekto pedagógiko. Esei ta enserá ku mester hasi un kombinashon entre e aspekto hudisial teniendo na kuenta tambe e faktornan pedagógiko. Meta final di esei ta pa evitá ku e hóben ta bolbe kometé un delitu òf alomenos pa minimalisá e chèns ku e hóben ta bolbe bin den kontakto ku Hustisia. Ku otro palabra evitá ku e hóben ta bolbe kometé un delito.
Durante e treiningnan a presta atenshon tambe na e grupo di enfoke ku mester di guia adapta. Aki ta trata di hóbennan ku un defisensia kognitivo i kon tin ku komuniká y atende ku ku e tipo di hóbennan aki na un manera efektivo. Investigashonnan den pasado, entre otro na Kòrsou (GOG) a demostrá ku 60 pa 70% di e hóbennan ku bini den kontakto ku Hustisia ta hóbennan ku tin un defisensia kognitivo. Durante e treining a duna un splikashon amplio di e karakterístikanan di e grupo di enfoke. E tipo di e hóbennan aki mester di un guia speshal, pa motibu di nan inteligensia ku tin un promedio di 50 pa 85. E hóbennan aki ta falta e abilidat sosial ku ta trese kuné diferente posibel problemátikonan. Pa e motibu aki e forma di trata ku nan mester ta na un forma adaptá ku nan por kapta e mensahe ku ta wòrdu duná na nan. Notabel ta ku pa traha ku e hóbennan aki mester kana e proseso ku nan tiki tiki i stipulá meta fasil ku nan por kumpli kun’é. Dor di nan kapasidat limitá nan no ta komprondé tur kos pareu si bo ta komuniká ku nan riba un nivel mas haltu for di nan kapasidat. Mester komuniká den un forma efektivo i hasi uso di vokabolario simpel sin usa palabra grandi. Un aspekto hopi importante ta pa traha ku e hóben ku pintura den un forma ku e situashon ta bira visual p’e. Mester pone atenshon riba desaroyo di e hóben pa yudé krea un imagen propio real di dj’e. Hopi importante ta tambe pa duna e hóben e sostén nesesario ku e tin mester pa mantené su mes riba e bon kaminda. No tolerá sierto komportashon di e hóben pero duna un guia adaptá na su nivel kognitivo ku e por komprondé na unda bo ke yega ku ’é.
Komo parti di e treining e kolaboradornan di Jeugdreclassering a haña e oportiunidat pa presensiá un kaso den Korte Sumario. Di e forma ei tambe a brinda fiskal, abogado, hues i kliente e oportunidat pa sera konosi ku AJJC (Jeugdreclassering).
Tambe algún seshon di informashon a wòrdu duná dor di diferente entidatnan manera abogado sr. Mr. Girigorie, sr. Sambo di Kuerpo Polisial Kòrsou, sra. Natascha Pieter di G.O.G. i sra. Vicento di Ministerio Públiko. Den kuadro di nan treining e kolaboradornan di AJJC a hasi un bishita na “Justitële Jeugdinrichting Curaçao”, antes G.O.G.
Un aspekto hopi importante den e trabou di Jeugdreclassering ta pa traha den estrecho koperashon ku diferente sosionan. Tambe atenshon a wòrdu prestá pa traha un mapa sosial di tur e instansianan ku ta traha ku AJJC.